Rayuan Lim Guan Eng pindah kes ke Mahkamah Tinggi ditolak

PUTRAJAYA, 11 Rabiulakhir 1443H, Selasa – Prosiding perbicaran kes rasuah Lim Guan Eng membabitkan pembinaan terowong dasar laut dan projek pembinaan jalan utama di Pulau Pinang kekal di Mahkamah Sesyen.

Ini berikutan keputusan panel tiga hakim Mahkamah Rayuan yang diketuai Hakim Datuk Nor Bee Ariffin hari ini sebulat suara menolak rayuan bekas ketua menteri Pulau Pinang itu untuk memindahkan perbicaraan kes rasuahnya dari Mahkamah Sesyen ke Mahkamah Tinggi.

Dua lagi hakim yang turut bersidang Datuk Che Mohd Ruzima Ghazali dan Datuk Hashim Hamzah.

Hakim Datuk Che Mohd Ruzima yang menyampaikan keputusan mahkamah, berkata pendekatan perayu (Lim) menggunakan Seksyen 417 Kanun Tatacara Jenayah khusus untuk kesnya dibicarakan di Mahkamah Tinggi sebagai landasan untuk membawa rayuan kesnya ke Mahkamah Persekutuan tidak wajar dibenarkan.

Beliau berkata tidak ada kesilapan yang dilakukan oleh hakim Mahkamah Tinggi apabila memutuskan Lim gagal memenuhi kehendak yang diperlukan di bawah Seksyen 417 (1) (b) dan Seksyen 417 (1) (e) Kanun Tatacara Jenayah.

Beliau berkata kedua-dua persoalan undang-undang yang dibangkitkan oleh Lim bukan tergolong dalam persoalan undang-undang yang luar biasa atau tidak pernah diputuskan oleh mana-mana mahkamah sebelum ini.

Hakim Che Mohd Ruzima berkata oleh itu rayuan Lim ditolak dan keputusan Mahkamah Tinggi dikekalkan.

Lim mengemukakan rayuan terhadap keputusan Hakim Mahkamah Tinggi Datuk Muhammad Jamil Hussin yang menolak permohonannya untuk memindahkan kesnya dari Mahkamah Sesyen ke Mahkamah Tinggi.

Bagi kes yang bermula di Mahkamah Sesyen, rayuan akan berakhir di Mahkamah Rayuan manakala kes yang bermula di Mahkamah Tinggi akan berakhir di Mahkamah Persekutuan.

Lim, yang merupakan Ahli Parlimen Bagan, berdepan empat pertuduhan membabitkan pembinaan terowong dasar laut dan projek pembinaan jalan utama di Pulau Pinang bernilai RM6.3 bilion.

Mengikut pertuduhan pindaan pertama, Lim, 60, didakwa sebagai Ketua Menteri Pulau Pinang, menggunakan kedudukannya untuk menerima suapan wang berjumlah RM3.3 juta dengan mengambil tindakan membantu syarikat milik Datuk Zarul Ahmad Mohd Zulkifli dilantik untuk melaksanakan Projek Pembinaan Jalan-Jalan Utama dan Terowong di Pulau Pinang yang bernilai RM6,341,383,702.

Perbuatan itu didakwa dilakukan di Pejabat Ketua Menteri Pulau Pinang antara Januari 2011 dan Ogos 2017.

Bagi pertuduhan pindaan kedua, Lim didakwa meminta suapan 10 peratus daripada keuntungan yang akan diperoleh daripada Zarul sebagai upah membantu syarikat milik ahli perniagaan itu dilantik untuk projek sama.

Beliau didakwa melakukan perbuatan itu berhampiran Hotel The Gardens, Lingkaran Syed Putra, Mid Valley City di sini antara 12.30 tengah malam dan 2 pagi pada Mac 2011.

Lim juga berdepan dua pertuduhan menyebabkan dua lot tanah milik Kerajaan Negeri Pulau Pinang bernilai RM208.8 juta dilupuskan kepada syarikat pemaju berkaitan projek terowong dasar laut di negeri tersebut.

Perbuatan itu didakwa dilakukan di Pejabat Tanah dan Galian Negeri Pulau Pinang, Komtar pada 17 Feb 2015 dan 22 Mac 2017.

Setakat ini, 11 saksi pendakwaan telah memberi keterangan dalam perbicaraan kes tersebut yang bermula pada 13 Julai lepas. Perbicaraan dijadualkan bersambung 29 Nov di hadapan Hakim Azura Alwi.

Sepasukan peguam diketuai peguam Gobind Singh Deo mewakili Lim manakala Timbalan Pendakwa Raya Wan Shaharuddin Wan Ladin bagi pihak pendakwaan.

Ketika ditemui pemberita selepas keputusan mahkamah, Gobind memberitahu pemberita bahawa beliau akan mendapatkan arahan daripada anak guamnya sama ada untuk merayu keputusan Mahkamah Rayuan pada hari ini ke Mahkamah Persekutuan. – Bernama


Kenyataan biadab Guan Eng, kerajaan hipokrit konon lantang kecam isu 3R

BANGI, 20 Zulhijjah 1444H, Ahad – Pemuda Perikatan Nasional (PN) akan mengerahkan jenteranya membuat laporan polis terhadap Pengerusi DAP, Lim Guan Eng yang didakwa mengeluarkan kenyataan menyentuh isu berkaitan agama, Raja dan kaum (3R).

Ketua Pemudanya, Ahmad Fadhli Shaari berkata, laporan polis akan dilakukan bagi menyatakan bantahan terhadap sikap perkauman pemimpin DAP itu.

“Hipokrit! Itu sahaja perkataan yang layak untuk diletakkan kepada para pemimpin Kerajaan Perpaduan apabila kononnya lantang mengecam isu 3R (Royal, Religion, Racist) termasuk satu lagi R iaitu Region.

“…tetapi kenyataan berkaitan 4R inilah yang apabila dilaung oleh para pemimpin Kerajaan Perpaduan melalui Pakatan Harapan, mereka sendu seribu bahasa!

“Terkini, Pemuda Perikatan Nasional dimaklum suatu ucapan yang sangat biadab, kononnya untuk menakutkan pengundi bangsa Cina oleh Lim Guan Eng dengan menyatakan PN akan memusnahkan tokong jika berjaya memerintah Pulau Pinang!” katanya dalam satu kenyataan, hari ini.

Ahmad Fadhli menegaskan, kenyataan ini adalah kemuncak kepada provokasi kaum yang bakal memusnahkan kedamaian dan perpaduan rakyat hanya semata-mata takut melihat penolakan rakyat kepada Kerajaan Perpaduan yang penuh penipuan.

Bahkan manipulasi dan kegagalan yang berturut-turut selama tujuh bulan pemerintahan yang gagal ini, dakwanya.

“Pemuda PN mengecam keras terhadap kenyataan terkutuk ini dan menyifatkan ia sebagai satu pembohongan besar demi menutup kegagalan mereka mentadbir negara.

“Para menteri yang sebelum ini sibuk memberi amaran akan bertindak jika isu ini dibangkitkan, nah sekarang apa tindakan?” soalnya.

Terdahulu, Guan Eng menolak dakwaan beliau sengaja membangkitkan isu 3R ketika menyentuh berkenaan perobohan tokong Buddha atau Cina dalam ucapan pada satu program di Jelutong, Pulau Pinang.

Bekas Ketua Menteri Pulau Pinang itu menegaskan, ucapannya yang itu sudah diputar belit, seolah-olah ada pihak ingin merobohkan tokong Buddha atau Cina.

Sebelum itu, sebuah portal berita tempatan yang memetik laporan akhbar Bahasa Mandarin melaporkan, Guan Eng memberi amaran kepada pengundi Pulau Pinang untuk menyekat ‘gelombang hijau’ daripada bertapak di negeri itu.

Guan Eng mendakwa, ia akan mengakibatkan tokong Buddha dimusnahkan dan orang bukan Islam berdepan pelbagai sekatan.


Grand Final Gala Night rendah martabat wanita

BANGI, 7 Jamadilawal 1442H, Selasa – Penganjuran Grand Final Gala Night bagi Miss/Mrs Plus World Malaysia 2020, yang akan diadakan pada 2 Januari depan, hanyalah satu bentuk eksploitasi terhadap wanita ‘plus size’.

Ketua Wanita Ikatan Muslimin Malaysia (ISMA), Dr Suriani Sudi menegaskan, tiada apa yang perlu dibanggakan dengan program seperti itu kerana ia hanya merendahkan martabat dan keistimewaan wanita.

“Jangan tertipu dengan ‘mission statement’ yang melabelkan pertandingan ratu cantik sebegini sebagai memartabatkan sumbangan kemasyarakatan, kepimpinan dan sebagainya, sedangkan itu hanya menjadi sebahagian kecil sahaja perkara yang dinilai.

“Program ratu cantik ini tetap menjadikan dan memperagakan ‘kecantikan’ wanita itu sebagai ukuran utama, dan ini sendiri bercanggah dengan apa yang mereka katakan sebagai memperkasakan wanita atau ‘women empowerment’,” katanya kepada Ismaweb.net, hari ini.

Dr Suriani berkata, sudah tiba masanya untuk wanita sendiri membantah program sebegini dengan memboikot penganjurannya dan tidak mendaftar sebagai peserta.

“Jika kita berkebolehan dan memberi banyak sumbangan kepada masyarakat, kemudian ada nilai kepimpinan yang baik, maka kenapa kita membenarkan orang lain ‘merendahkan’ pula potensi kita kepada ukuran kecantikan?,” soalnya lagi.

Pada masa sama, beliau turut menggesa kementerian berkaitan seperti Kementerian Pembangunan Wanita, Keluarga dan Masyarakat serta kementerian agama menggunakan kuasa yang ada untuk memastikan ia tidak akan dijalankan.

Malah, katanya lagi, perlu ada undang-undang yang jelas membantah program-program eksploitasi wanita sebegini.

“Terdapat pelbagai program yang seperti ini, baik berbentuk pertandingan, pengiklanan produk perniagaan mahupun eksploitasi media.

“Sebagai masyarakat yang menuju kemajuan, undang-undang ini penting agar masyarakat kita tidak menjadi mangsa pihak berkepentingan,” katanya.


Penutupan lorong di lebuh raya dilarang bermula esok

KUALA LUMPUR, 4 Zulhijjah 1444H, Jumaat – Semua kerja-kerja pembinaan dan penyenggaraan yang melibatkan penutupan lorong lebuh raya dilarang selama sembilan hari berkuat kuasa esok.

Timbalan Menteri Kerja Raya, Datuk Seri Abdul Rahman Mohamad menerusi catatan di Facebook beliau berkata, larangan yang bermula esok sehingga 2 Julai itu bagaimanapun terkecuali bagi kerja-kerja melibatkan kes kecemasan.

Katanya, larangan berkenaan sebagai persediaan untuk menghadapi peningkatan jumlah trafik yang menggunakan lebuh raya ketika musim perayaan.

“Arahan telah dikeluarkan dan saya berharap semua pihak terlibat dapat mematuhi makluman notis ini memandangkan aliran trafik yang tinggi ketika musim perayaan,” katanya.

Umat Islam di Malaysia akan menyambut Hari Raya Aidiladha pada 29 Jun. – Bernama


Polis kesan pemandu Perodua Axia lawan arus di BKE

BUTTERWORTH, 22 Rabiulawal 1442H, Ahad – Polis sedang mengesan seorang pemandu Perodua Axia yang didapati memandu secara melawan arus di Kilometer 4.8 Lebuhraya Butterworth-Kulim (BKE) di Seberang Jaya di sini seperti video tular di media sosial hari ini.

Ketua Polis Daerah Seberang Perai Tengah, ACP Shafee Abd Samad berkata, setakat ini pihaknya tidak menerima laporan berhubung kejadian itu, namun polis sedang meneliti rakaman kamera litar tertutup (CCTV) di kawasan kejadian bagi membantu siasatan lanjut.

“Dalam kejadian itu, tiada kemalangan dilaporkan berlaku namun tindakan pemandu tersebut mengundang kemarahan pengguna jalan raya lain dan ia dapat dilihat apabila mereka membunyikan hon terhadap pemandu kereta terbabit atas tindakan berbahaya berkenaan.

“Polis sedang menjalankan siasatan lanjut dan saya meminta orang ramai yang mempunyai maklumat berhubung kejadian berkenaan agar tampil menyalurkan maklumat bagi membantu siasatan,” katanya dalam satu kenyataan hari ini.

Terdahulu video berdurasi 51 saat itu memaparkan kereta berwarna kelabu berkenaan dipandu secara melawan arus di lorong paling kanan di laluan ke arah Butterworth sehingga beberapa kenderaan cuba mengelak kereta tersebut yang dipercayai dipandu dengan kelajuan sederhana. – Bernama


MDA batal kelulusan bersyarat dua kit ujian kendiri COVID-19

BANGI, 9 Ramadan 1443H, Isnin – Pihak Berkuasa Peranti Perubatan (MDA) membatalkan kelulusan bersyarat dua jenama kit ujian kendiri COVID-19 daripada Innovac Technology Sdn Bhd dan Conan Medical Technology Berhad.

Dalam kenyataan di Facebook, MDA memaklumkan, pembatalan itu berkuatkuasa serta-merta kerana jenama tersebut gagal mematuhi syarat kelulusan yang diberi.

“Pihak MDA membatalkan kelulusan bersyarat bagi Innovac Technology Sdn Bhd dan Conan Medical Technology Berhad.

“Pembatalan ini (kelulusan bersyarat) dibuat kerana syarikat tersebut telah gagal mematuhi syarat kelulusan yang diberikan oleh MDA dan berkuatkuasa serta-merta,” katanya.

Berikutan itu, MDA menasihatkan pengguna supaya tidak membeli atau menggunakan kit ujian kendiri COVID-19 ini kerana dikhuatiri tidak selamat untuk digunakan.


PH belum buat keputusan jalin kerjasama dengan mana-mana parti

KUALA LUMPUR, 20 Muharam 1444H, Khamis – Pakatan Harapan (PH) belum membuat keputusan mengenai kemungkinan kerjasama dengan mana-mana parti lain untuk pilihan raya umum akan datang, kata Fahmi Fadzil.

Ketua Komunikasi PH itu berkata, gabungan itu masih belum memutuskan sama ada ia akan bekerjasama dengan mana-mana parti lain untuk menentang perikatan Barisan Nasional-Perikatan Nasional yang memerintah pada Pilihan Raya Umum ke-15 (PRU15).

Beliau berkata, walaupun Majlis Presiden Pakatan bermesyuarat dari semasa ke semasa, ia masih belum menetapkan tarikh perbincangan mengenai perkara ini.

“Sehingga kini, tiada maklumat terkini,” katanya pada sidang media di Pusat Media Pakatan yang baru ditubuhkan, hari ini.

Fahmi yang juga Ketua Penerangan PKR menjawab, persoalan sama ada PH bercadang untuk bekerjasama dengan parti pembangkang kebangsaan lain seperti Malaysia United Democratic Alliance (Muda) atau Parti Warisan pada PRU15.

Sementara itu, Fahmi seperti dilapor The Star berkata, PKR baru sahaja memuktamadkan kepimpinan baharu selepas pemilihan dalaman dan pemegang jawatan baharu itu memerlukan sedikit masa untuk menyesuaikan diri dengan tanggungjawab mereka.

Pada 1 Ogos lalu, Setiausaha Agung DAP, Anthony Loke dipetik sebagai berkata PH sedang menyusun semula manifestonya seiring dengan perbincangan mengenai peruntukan kerusi dengan sekutunya menjelang pilihan raya umum akan datang.

Ahli Parlimen Seremban itu menyebut bahawa kerjasama dengan Muda akan diteruskan tetapi DAP akan menyerahkan kepada mereka untuk memutuskan sama ada ia bersedia untuk menyertai PH sebagai ahli gabungan kelima selepas DAP, PKR, Parti Amanah Negara dan Pertubuhan Kinabalu Progresif Bersatu (UPKO) yang berpangkalan di Sabah.


Kanak-kanak Palestin serah surat sepanjang 100m, senarai pencabulan Israel

BAITULMAQDIS, 30 Zulkaedah 1443H, Khamis – Dalam usaha mendedahkan penderitaan keluarga, kanak-kanak tahanan Palestin di penjara Israel menyampaikan surat sepanjang 100 meter kepada pegawai Palang Merah di bandar Gaza yang menggariskan pencabulan pihak pendudukan Zionis terhadap tahanan.

Menerima surat berkenaan, Timbalan Pengarah Pejabat Jawatankuasa Antarabangsa Palang Merah (ICRC) di Gaza, Nicholas Gerard berkata, beliau merasakan penderitaan dan kesakitan yang dilalui oleh kanak-kanak apabila mereka berpisah dengan orang tersayang.

Surat itu diserahkan kepada ICRC kerana ia sebelum ini telah memudahkan lawatan ahli keluarga kepada tahanan Palestin di penjara Israel sejak 1968.

“Aktiviti ini adalah paling penting kepada ICRC dan kami meletakkan segala usaha untuk dapat melaksanakan misi ini,” kata Gerard.

Pada masa ini, terdapat enam banduan Palestin melaksanakan mogok lapar, membantah syarat penahanan mereka, manakala lebih 4,700 warga Palestin ditahan di penjara pendudukan.

Ramai yang tidak dibenarkan menerima lawatan ahli keluarga atau ditahan dalam kurungan bersendirian untuk tempoh yang lama.

Amnesty International menyifatkan dasar penahanan pentadbiran Israel sebagai tindakan kejam dan tidak adil yang membantu mengekalkan sistem apartheid Israel terhadap rakyat Palestin.

Terdahulu, lawatan digantung selama dua tahun kerana COVID-19, bagaimanapun telah disambung semula sejak Mac.

Sejak itu, perwakilan ICRC melawat tahanan Palestin di penjara Israel termasuk mereka yang mogok lapar.

Mereka memastikan keluarga dapat berhubung melalui mesej Palang Merah, ucapan lisan dan program lawatan keluarga ICRC, yang diselaraskan dengan pihak berkuasa Israel, jelas pertubuhan itu di laman sesawangnya. – Agensi


Paderi Katolik Perancis aniaya lebih 200,000 kanak-kanak sejak 1950

PARIS, 28 Safar 1443H, Selasa – Paderi Katolik Perancis didakwa melakukan penderaan seksual terhadap lebih 200,000 kanak-kanak sejak 1950 hingga tahun lalu.

Laporan mengenainya yang disiarkan hari ini selepas dua tahun setengah siasatan, disifatkan sebagai fenomena besar yang disembunyikan selama ini.

Presiden Jawatankuasa Siasatan, Jean-Marc Sauve berkata, sebilangan besar mangsa adalah kanak-kanak lelaki – kebanyakan mereka berusia antara 10 dan 13 tahun.

Katanya, gereja bukan sahaja tidak mengambil langkah yang diperlukan untuk mencegah penyalahgunaan malah gagal melaporkannya dan kadang-kadang secara sedar membuat kanak-kanak berhubung dengan pemangsa.

Pendedahan di Perancis adalah yang terbaru menggegarkan Gereja Katolik, setelah beberapa siri skandal penderaan seksual di seluruh dunia, yang sering melibatkan kanak-kanak.

Suruhanjaya ini ditubuhkan oleh uskup Katolik di Perancis pada akhir 2018 bagi memberi penjelasan mengenai penyelewengan dan mengembalikan kepercayaan masyarakat terhadap gereja.

Bagaimanapun, Sauve berkata, masalahnya tetap ada.

Katanya, sehingga tahun 2000, gereja menunjukkan sikap tidak peduli sepenuhnya terhadap mangsa dan hanya mula mengubah sikapnya pada tahun 2015 hingga 2016. – Agensi


PAS yakin menang kerusi sulung PRN Sarawak

KUCHING, 1 Jamadilawal 1443H, Isnin – PAS mengakui berpotensi memperoleh kemenangan sulung dalam Pilihan Raya Negeri (PRN) Sarawak ke -12, kata Ketua Penerangannya Senator Khairil Nizam Khirudin.

“Alhamdulillah, berdasarkan kepada taklimat yang diberikan kepada kami, Insya-Allah PAS berpotensi untuk mendapat kerusi sulung di Sarawak dalam PRN kali ini,” katanya dalam hantaran di Facebooknya.

Beliau hari ini mengiringi calon tunggal PAS, Mohammad Arifiriazul Paijo yang bertanding di Dewan Undangan Negeri (DUN) Beting Maro di pusat penamaan calon di Beting Maro, Sarawak.

Turut bersama mengiringi Mohammad Arifiriazul ialah Timbalan Presiden Pas, Datuk Seri Tuan Ibrahim Tuan Man.

Pada masa sama, Khairil merayu kepada semua ahli dan penyokong di seluruh negara untuk menyokong Mohammad Arifiriazul melalui bantuan dalam pelbagai aspek mengikut kemampuan serta kapasiti yang ada.

“Biarpun kita jauh dari sudut jarak, namun hati kita semua mesti menggenggam bara semangat perjuangan yang sama.

“Apa yang paling penting ialah kebersamaan kita dengan calon yang telah dipilih oleh jemaah iaitu saudara Arif dalam langkah perjuangan beliau bermula hari ini sehingga ke hari pengundian nanti,” katanya.

Terdahulu, PAS memulakan proses penamaan calon PRN dengan solat hajat dan doa selamat sebelum calon bergerak ke pusat penamaan calon yang terletak hampir 300 kilometer dari Kuching.


Kes makin meningkat, tak wajar PRU15 disegerakan

Oleh Ainul Illia Meor Suzurudin

BANGI, 18 Rabiulakhir 1443H, Selasa – Aktivis Ikatan Pengamal Perubatan dan Kesihatan Muslim Malaysia (I-Medik) Kuala Lumpur, Dr Ahmad Muslim Ahmad Roslan sama sekali tidak bersetuju jika Pilihan Raya Umum ke-15 (PRU15) dipercepatkan pelaksanaannya.

Menyifatkan ia tidak wajar, beliau menegaskan fakta bahawa kes COVID-19 kini semakin meningkat susulan kebenaran merentas negeri sejak lima minggu lalu, tidak boleh dipandang remeh.

“Peningkatan kes COVID-19 selepas lebih kurang lima minggu kebenaran rentas negeri dilaksanakan dapat disaksikan. Hampir keseluruhan negeri mempunyai kadar kebolehjangkitan (R-naught) COVID-19 sekitar dan melebihi 1.0.

“Kita juga masih belum melihat kesan PRN Melaka terhadap kes COVID-19, yang mungkin akan muncul selepas dua hingga empat minggu kemudian,” katanya ketika dihubungi Ismaweb.net, hari ini.

Bukan itu sahaja, Dr Ahmad Muslim yang juga Yang Di-Pertua (YDP) Ikatan Muslimin Malaysia (ISMA) Damansara berkata, walaupun terdapat penetapan prosedur operasi standard (SOP) pada PRN Melaka, tidak dapat dinafikan masih ada pemimpin parti yang melanggarnya untuk berkempen.

“Bagaimana mereka boleh menjamin SOP akan terjaga dengan berlangsungnya PRU di seluruh negara?” soalnya.

Dalam pada itu, Dr Ahmad Muslim berkata, walaupun peratusan vaksinasi COVID-19 sudanh mencapai hampir 100 peratus, tetapi negara masih menyaksikan kenaikan kes disebabkan faktor SOP yang semakin tidak diikuti, virus varian semakin banyak dan kesan imuniti semakin berkurang.

“Kita perlu terus menjaga SOP, teruskan lengkapkan vaksinasi, booster kepada golongan berisiko,” katanya.

Manakala kelonggaran SOP dan pelaksanaan aktiviti melibatkan bilangan yang ramai perlu dilakukan secara berfasa dan tidak terburu-buru.

“Sepatutnya kita utamakan kestabilan ekonomi negara di samping mengekang penularan COVID-19. Negara sudah tidak mampu menanggung gelombang seterusnya sekiranya berlaku dalam keadaan ekonomi baru menapak.

“Apakah pertimbangan-pertimbangan ini diambil kira ketika mencadangkan tarikh PRU15.

“Adakah ‘mandat rakyat’ itu sesuatu yang pasti akan membawa keuntungan dan kesejahteraan seluruh rakyat Malaysia atau hanya untuk kelompok tertentu sahaja?,” katanya.

Terdahulu, Setiausaha Agung UMNO, Datuk Seri Ahmad Maslan, dilaporkan berhasrat untuk berbincang dengan Perdana Menteri, Datuk Seri Ismail Sabri Yaakob, bagi menyatakan pandangan supaya PRU15 disegerakan.

Gesaan PRU15 diadakan dalam masa terdekat berikutan momentum Barisan Nasional (BN) yang baik ketika ini selepas meraih kemenangan dua pertiga pada PRN Melaka.


Banjir di Pakistan: 57 maut, 7,683 cedera dalam tempoh 24 jam

ISLAMABAD, 6 Safar 1444H, Sabtu – Sekurang-kurangnya 57 orang maut, manakala 7,683 lagi cedera akibat banjir kilat di Pakistan yang dicetuskan hujan monsun dalam tempoh 24 jam lepas, menurut laporan Pihak Berkuasa Pengurusan Bencana Negara (NDMA) pada Jumaat.

Sekurang-kurangnya 17 kanak-kanak dan 18 wanita antara yang terkorban dalam insiden banjir di seluruh negara, lapor Xinhua.

Wilayah Sindh ialah kawasan paling teruk terjejas dengan angka kematian mencecah 38 manakala 7,204 lagi cedera, diikuti wilayah Khyber Pakhtunkhwa (17 kematian), dan di wilayah Punjab (471 orang cedera).

Jumlah kematian di Pakistan sejak pertengahan Jun telah meningkat kepada 1,265 manakala 12,577 yang lain cedera, menurut statistik terkini NDMA.

NDMA memaklumkan sekitar 169,676 orang diselamatkan, dan 627,793 lagi ditempatkan di pusat pemindahan sementara.

Selain itu, dianggarkan sebanyak 1,427,039 kediaman musnah, manakala 735,584 ternakan mati akibat banjir di seluruh negara.

NDMA, pertubuhan kerajaan, sukarelawan serta pertubuhan bukan kerajaan sedang giat menjalankan misi bantuan dan menyelamat di kawasan terjejas. – Bernama


Darurat boleh selesaikan krisis politik, kesihatan ketika ini

Oleh Fazleen Safina

BANGI, 8 Rabiulawal 1442H, Ahad – Cadangan kerajaan pimpinan Tan Sri Muhyiddin Yassin untuk mengisytiharkan darurat dalam usaha mengekang COVID-19 penting – memandangkan keadaan politik negara ketika ini tidak begitu stabil.

Felo Utama Institut Kajian Etnik (KITA) Universiti Kebangsaan Malaysia, Prof Datuk Dr Teo Kok Seong berkata, persengketaan politik yang dahsyat sememangnya memerlukan gencatan politik.

“Semua pihak tiada kuasa berpolitik seperti biasa apabila berlaku darurat dan kerajan sedia ada boleh urus negara tanpa ada gangguan.

“Ini terutamanya bagi menyelesaikan krisis kesihatan akibat pandemik COVID-19, krisis ekonomi akibat ekonomi dunia yang lembab dan kesan daripada pandemik itu.

“Krisis politik juga tidak dapat dinafikan menjejaskan urus tadbir negara dan beri kesan tak baik untuk bangunkan negara,” katanya ketika dihubungi Ismaweb.net hari ini.

Baru-baru ini, spekulasi bertiup kencang bahawa Muhyiddin dan jemaah Kabinet bersetuju untuk mengisytiharkan darurat di tengah-tengah ketidaktentuan politik dan pandemik COVID-19.

Desas-desus dakwaan itu mencetuskan rasa panik dan kebimbangan rakyat keseluruhannya ketika ini.

Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan untuk mengadakan rundingan dengan Raja-Raja Melayu di Istana Negara petang ini.

Difahamkan mesyuarat tersebut dijadualkan bermula pada 2.30 petang dan hanya melibatkan raja sahaja.

Meskipun terdapat dakwaan segelintir pihak pengisytiharan darurat bagi menyelamatkan kuasa politik pentadbiran, namun ia juga penting tatkala beberapa pihak cuba mengambil kesempatan dalam keadaan politik tergugat – yang memberi kesan tidak baik untuk kerajaan meneruskan pemerintahan, kata Prof Kok Seong.

Beliau berkata, jalan terbaik ketika ini adalah dengan membubarkan Parlimen, tetapi ia tidak mungkin berlaku disebabkan penularan COVID-19 yang dahsyat selepas Pilihan Raya Negeri (PRN) Sabah baru-baru ini.

“Kalau PH (Pakatan Harapan) memerintah dan menghadapi keadaan sebegini, saya rasa PH pun akan alami perkara sama – tidak lari dari tuduhan untuk terus berkuasa.

“Rakyat tidak peduli siapa yang memerintah dan menerajui (negara). Maksudnya dari segi ekonomi kalau kerajaan lain yang ambil alih, tidak banyak yang dapat dilakukan oleh mereka.

“Lebih baik teruskan kerajaan sekarang sampai habis tempoh (COVID-19). Sekurang-kurangnya mereka sudah tadbir dalam keadaan mendesak dari segi ekonomi dan politik,” katanya.


Ceroboh tanah: Beri kerajaan Pusat kuasa jaga tanah, hutan negeri

BANGI, 3 Jamadilakhir 1442H, Sabtu – Cadangan Pertubuhan Khazanah Alam Malaysia (PEKA) pada 2019 yang mahu penguatkuasaan terhadap aktiviti haram yang menggugat alam sekitar diperketatkan adalah bernas dan perlu disokong.

Menurut PEKA, ianya bertujuan agar pindaan Akta Perhutanan Negara 1984 dapat dilaksanakan secara lebih berkesan.

Presidennya, Puan Sri Shariffa Sabrina Ali berkata, aktiviti seperti pengambilan hasil hutan secara haram hanya boleh dibendung menerusi penguatkuasaan yang jitu selain disokong tindakan undang-undang yang adil dan saksama.

Mengulas mengenai perkara itu, Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berkata, cadangan itu adalah selari dengan salah satu tuntutan pertubuhan itu terhadap kerajaan pusat, iaitu menubuhkan kementerian khas bagi menjaga tanah-tanah daripada diceroboh dan dijual sesuka hati.

“Memberi kuasa kepada pentadbiran pusat untuk menjaga tanah dan hutan di negara ini. Saya berpendapat cadangan ini sangat bernas, perlu disokong dan perlu diangkat.

“…terutamanya tanah rizab Melayu dan tanah adat. Diharap agar kerajaan mempertimbangkan cadangan ini dan melihat segala apa yang terjadi kini, “ katanya dalam satu kenyataaan hari ini.

Terdahulu, Kementerian Alam Sekitar dan Air mengakui, pembukaan hutan untuk pelbagai aktiviti ekonomi dan pembangunan, menjadi antara punca banjir berlumpur melanda negara ini.

Menterinya, Datuk Seri Tuan Ibrahim Tuan Man berkata, antara aktiviti pembukaan hutan yang menyumbang kepada bencana alam ialah pembalakan dan projek durian ‘Musang King’.

“Selain itu, ia boleh juga disebabkan perladangan sawit, dusun dan projek perumahan, banyak punca banjir lumpur ini berlaku,” katanya.

Pada masa sama, Aminuddin berkata, kenyataan Tuan Ibrahim adalah selari dengan apa yang diperkatakan di Mahkamah Tinggi Kuantan tahun lalu, di mana kawasan yang diceroboh bagi menanam Musang King di Raub adalah kawasan tadahan air.

Justeru, beliau menggesa kerajaan bertindak lebih agresif dan tegas terhadap penceroboh-penceroboh hutan di hampir semua daerah di Pahang, terutamanya kes kartel Musang King di Raub.

“Saya merayu agar kerajaan pusat dapat memikirkan sesuatu untuk perkara ini dan kami sedia memberi input dan berbesar hati untuk memberi kerjasama,” katanya.


Presiden Erdogan hapus syarat umur persaraan

ISTANBUL, 5 Jamadilakhir 1444H, Khamis – Presiden Turkiye, Recep Tayyip Erdogan telah menghapuskan syarat umur persaraan sekali gus melayakkan lebih dua juta pekerja di negara tersebut bersara serta-merta.

Pengumuman presiden dibuat menerusi sidang media berhubung langkah polisi popular itu semalam.

Parti AK yang dinaungi Erdogan sebelum ini mengumumkan kenaikan gaji minimum sebagai sebahagian kempen bagi mendapat sokongan untuk memenangi kembali sokongan rakyat berikutan terkesan akibat inflasi dan kejatuhan lira sehingga menjejaskan taraf hidup.

Sebelum ini, usia persaraan ditetapkan pada 58 tahun bagi wanita dan 60 bagi kaum lelaki.

Walaupun masih belum jelas mengenai perubahan polisi baharu yang diperkenalkan, namun Erdogan berkata, 2.2 juta pekerja layak untuk bersara serta-merta.

Sehingga kini terdapat 13.9 juta pesara di Turkiye.

Kumpulan pekerja sebelum ini telah membantah syarat umur minimum bekerja dan meminta pekerja hanya perlu melengkapkan bilangan hari bekerja wajib untuk bersara.

Tindakan berkenaan dilihat mendapat tindak balas Erdogan untuk melaksanakannya sebelum pilihan raya baharu yang dijadualkan Jun depan. – Agensi


Tuntutan orang Melayu perkasakan tulisan Jawi munasabah, kata penganalisis tamadun India

BANGI, 15 Ramadan 1442H, Selasa – Rakyat Malaysia khususnya warga bukan Melayu perlu melihat tulisan Jawi daripada perspektif estetika dan falsafah, bukan semata-mata aspek agama Islam.

Penganalisis politik, sosio-budaya dan tamadun India, Datuk M Periasamy berkata, tulisan Jawi amat bernilai tinggi dan indah serta mudah diadunkan dalam budaya-budaya lain, khasnya dalam seni khat.

Di China sendiri, katanya, orang Tiong Hua sudah menggunakan tulisan Jawi dalam bentuk seni khat secara meluas sejak dahulu lagi.

“Dari perspektif sejarah pula, tulisan Jawi bukanlah hanya untuk orang Melayu Islam sahaja, sebaliknya berperanan sebagai alat perhubungan umum bagi semua lapisan masyarakat sebelum merdeka.

“Malah, Jawi merupakan warisan negara yang tiada tolok bandingannya,” katanya dalam artikel yang disiarkan di Astro Awani, hari ini.

Beliau berkata, apabila negara mencapai kemerdekaan, institusi raja sebagai warisan negara diperkukuhkan melalui Perlembagaan Persekutuan, namun peranan tulisan Jawi sebagai tulisan rasmi Institusi Raja-Raja Melayu pula terlepas pandang.

Perkara itu, tegasnya, membawa kepada tenggelamnya tulisan tersebut dalam arus pembangunan negara.

“Kepentingan tulisan Jawi seakan-akan dilupakan kerana lebih perhatian diberikan kepada bahasa Inggeris yang menjadi bahasa komunikasi utama dunia,” katanya.

Atas sebab itu, beliau berkata, tuntutan orang Melayu untuk mengembalikan penggunaan Jawi tanpa mengetepikan bahasa lain adalah munasabah.

“Tulisan Jawi sebagai seni khat wajar dikembangkan dalam negara, sambil mempertingkatkan usaha-usaha untuk menerapkan nilai murni atau budi dari pelbagai budaya dalam kalangan rakyat supaya dapat melahirkan sebuah bangsa Malaysia yang bertamadun tinggi,” katanya.


Apa rancangan selepas PKP 3.0? Jangan suku-suku separuh

BANGI, 29 Ramadan 1442H, Selasa – Kerajaan disaran menyemak kembali strategi dan jentera pengurusan pandemik dalam tempoh pelaksanaan Perintah Kawalan Pergerakan (PKP) 3.0 yang dikuat kuasa di seluruh negara mulai esok.

Ini termasuk, mengesyorkan untuk mengambil pakar-pakar dari luar kerajaan bagi membantu pengurusan berkenaan, selain menyusun semula kepimpinan jentera sedia ada jika perlu.

Presiden Persatuan Pakar Perubatan Kesihatan Awam Malaysia, Datuk Dr Zainal Ariffin Omar berkata, langkah itu bagi memastikan negara tidak melaksanakan PKP secara berterusan.

“Apa rancangan selepas PKP 3.0? Jangan buat sama. Tutup, buka, tutup, buka. Suku-suku separuh dan sebagainya,” katanya dalam satu kenyataan di Facebook.

Semalam, Perdana Menteri, Tan Sri Muhyiddin Yassin mengumumkan pelaksanaan PKP di seluruh negara bermula 12 Mei sehingga 7 Jun depan.

Keputusan  itu dibuat selepas mengambil kira trend kes-kes jangkitan harian negara yang semakin meningkat.

Mengulas mengenai langkah kerajaan itu, Dr Zainal berkata, pelaksanaan PKP secara menyeluruh adalah tindakan tepat kerajaan walaupun bukan keputusan terbaik kepada semua pihak.

Beliau yakin, melalui pelaksanaan secara menyeluruh, negara akan berjaya menangani jumlah jangkitan harian sebagaimana ketika PKP 1.0 pada Mac tahun lalu.

“Kita – kerajaan, rakyat dan agensi kerajaan telah kurang berjaya menangani pandemik setelah kejayaan cemerlang dalam PKP 1.0.

“Dan kita  kurang mempelajari situasi gelombang kedua dan ketiga,” katanya.

Dalam tempoh PKP kali ini, beliau berharap kerajaan dan agensi mengambil langkah pemantauan serta penguatkuasaan yang tegas tanpa wujud ‘double standard’.

“Kompaun, denda dan sebagainya ke atas orang awam, orang politik, agama dan tuan punya premis.

“Dan rakyat meesti mematuhi SOP serta bertindak untuk menggerakkan komuniti mereka supaya membantu golongan yang terkesan serta melaporkan jika ada orang yang melanggar SOP.

“Kurangkan retorik, rayu-rayu, buat muka sedih, mengeluh penat dan sebagainya,” katanya.

Gabenor Bank Negara Malaysia (BNM) hari ini mengumumkan PKP 3.0 yang dilaksanakan sama seperti PKP 2.0 di mana kebanyakan sektor ekonomi terus dibuka.


Pemimpin terpalit kes janganlah bertanding PRU15

BANGI, 27 Rabiulawal 1444H, Isnin – Suka ataupun tidak, hakikatnya tiada parti politik yang boleh menang bersendirian dalam Pilihan Raya Umum ke-15 (PRU15).

Bahkan tahap keyakinan tinggi mana sekalipun, setiap parti memerlukan parti yang lain.

Justeru, pemerhati politik, Prof Dr Mohd Ridhuan Tee Abdullah mengingatkan mana-mana parti politik Melayu Islam tidak terlalu memusuhi parti sesama saudara dan seagama, sebaliknya cuba bersangka baik dan berhikmah.

“Ingatan saya kepada UMNO dan PAS, berhentilah menyerang antara satu sama lain. Siapa musuh sebenar? Jika musuh sebenar itu adalah PH, serang PH, tak payahlah serang sesama sendiri.

“Buatlah strategi. Ingat, kamu semua ini sebangsa seagama, satu kiblat. Jauh macam mana pun, buat haji dan umrah, bertembung juga.

“Sama jugalah dengan PAS, Bersatu dan GTA, musuh sebenar ini siapa. Jika bukan UMNO, maknanya PH. Fokuslah serang PH. PH bertubi-tubi menyerangkan musuh mereka. Pelik UMNO, PAS dan GTA menyerang sesama sendiri,” katanya.

Dalam pada itu, beliau meminta UMNO meletakkan kepentingan diri di tepi dan mula berfikir untuk agama, bangsa dan negara.

“Sekarang bukan macam dulu, boleh sorok-sorok pekung. Hari ini pekung semua orang dah tahu. Mereka akan bertindak melalui undi,” katanya.

Pada masa sama, Ridhuan Tee mengingatkan pemimpin UMNO yang terpalit, sama ada telah terbukti, sedang dibicarakan, sudah dibuktikan atau belum, janganlah bertanding dalam PRU15.

“Risikonya amat tinggi untuk menang. Katakanlah jika menang, ditakdirkan dibuktikan bersalah nanti, sudah tentu kelayakan sebagai wakil rakyat akan hilang. Akan berlaku pilihan raya kecil pula.

“Begitu juga calon yang sudah melepasi umur 70 tahun, cukuplah. Bagilah muka baharu, takut-takut nanti, selepas menang, meninggal pula, pilihan raya kecil lagi,” katanya.


Keadilan Piagam Madinah jadi asas dasar Sarawak

KUCHING, 8 Muharam 1445H, Rabu – Penekanan kepada keadilan untuk semua tanpa mengira agama sepertimana digariskan di bawah Piagam Madinah akan menjadi asas kepada Kerajaan Sarawak dalam merangkan dasar di negeri ini.

Premier Sarawak, Tan Sri Abang Johari Tun Openg berkata piagam yang turut dikenali sebagai Perlembagaan Madinah memberikan tadbir urus yang adil kepada rakyatnya dan mengutamakan nilai kemanusiaan.

“Apabila Nabi Muhammad berhijrah dari Makkah ke Madinah, baginda menubuhkan sebuah kerajaan yang adil untuk semua, kepada orang Islam dan bukan Islam.

“Perlembagaan itu (Madinah) akan menjadi panduan kami. Kami perlu berlaku adil terhadap mereka di bawah kami, selaku Premier Sarawak, saya dan rakan seperjuangan akan menggunakan ini sebagai asas untuk merangka dasar yang memanfaatkan semua,” kata beliau dalam ucapan pada Persidangan Antarabangsa Cendekiawan Islam.

Perlembagaan Madinah merupakan satu perjanjian yang dihasilkan Nabi Muhammad SAW dengan penduduk Madinah yang terdiri daripada pelbagai golongan bagi membina kefahaman dan perpaduan dalam kalangan mereka selain daripada saling menghormati.

Sementara itu, Abang Johari berkata, di Sarawak semua agama dihormati dan mendapat perhatian kerajaan.

“Kami ada Jabatan Agama Islam Sarawak yang menjaga orang Islam dan kami juga ada Unit Hal Ehwal Agama-Agama Lain (UNIFOR)  untuk membantu mereka yang bukan Islam. Ini adalah kerana kami menghormati yang bukan Islam,” katanya.   – Bernama


Syarikat Arab Saudi, UAE didakwa godam telefon wartawan di Qatar

DOHA, 6 Jamadilawal 1442H, Isnin – Syarikat berkaitan dengan Arab Saudi dan Emiriah Arab Bersatu (UAE) didakwa menggodam telefon puluhan wartawan Al Jazeera yang berpangkalan di Qatar, menggunakan perisian intip (spyware) Israel.

Penyelidik di Citizen Lab di University of Toronto mendedahkan, pada bulan Julai dan Ogos, sekurang-kurangnya empat syarikat operasi menggunakan perisian intip Pegasus Kumpulan NSO dari Israel menggodam 36 telefon peribadi wartawan, eksekutif, pembaca berita dan penerbit.

Menurut laporan itu, salah satu daripada empat pengendali Pegasus, bertindak bagi pihak pemerintah Arab Saudi, menggodam 18 telefon, sementara operator lain yang dipercayai bertindak atas nama UAE, mengintip 15 telefon.

“Teknik sifar-klik yang digunakan terhadap staf Al Jazeera adalah canggih, sukar dikesan, dan sebahagian besarnya tertumpu pada telefon bimbit peribadi pemberita,” kata laporan itu.

Usaha penggodaman itu ditemui setelah seorang wartawan penyiasat terkenal untuk rangkaian Arab Al Jazeera, Tamer Almisshal meragui, telefonnya telah digodam selepas dia membenarkan Citizen Lab memantau iPhone-nya.

Dia mendapati bahawa pada bulan Julai, telefonnya – tanpa pengetahuannya – telah mengunjungi satu laman web yang digunakan untuk menjangkiti peranti peribadinya itu menggunakan perisian intip Pegasus.

Penyiar TV Al Jazeera yang terkenal, Ghada Oueiss mendakwa penguasa Arab Saudi dan UAE menggodam telefonnya, mencuri dan mendokumentasikan gambar untuk merosakkan kariernya dalam bidang kewartawanan.

The Citizen Lab juga mengatakan bahawa telefon peribadi penyampai yang berpangkalan di London untuk rangkaian Al Araby Qatar, Rania Dridi, telah digodam enam kali dengan perisian intip antara Oktober 2019 dan Julai 2020.

Bercakap kepada Guardian, Rani mengakui terkejut dan memberitahi dia akan mengambil tindakan undang-undang terhadap UAE.

Laporan operasi penggodaman terhadap telefon wartawan muncul ketika Arab Saudi dan UAE menggesa penutupan Al Jazeera – kononnya bimbang mengenai liputan selepas bermulanya krisis diplomatik dengan Qatar pada tahun 2017.

Pada bulan Jun 2017, Arab Saudi, Bahrain, Mesir dan UAE memutuskan hubungan diplomatik dan perdagangan dengan Qatar dan mengenakan sekatan udara, darat dan laut ke negara kaya tenaga itu.

Pakatan yang dipimpin Arab Saudi menuduh Doha menyokong keganasan, memberikan senarai tuntutan yang termasuk menutup Al Jazeera.

Qatar, bagaimanapun, menolak tuduhan keganasan dan menolak untuk memenuhi syarat-syarat yang ditetapkan oleh blok empat negara itu, dengan menekankan bahawa negara itu tidak akan meninggalkan dasar luar bebasnya. – Agensi


Majlis Pimpinan Tertinggi Bersatu setuju sertai Muafakat Nasional

KUALA LUMPUR, 25 Zulhijjah 1441H, Sabtu – Penyertaan Bersatu dalam Muafakat Nasional (MN) akan dimuktamadkan dalam masa terdekat, kata Perdana Menteri, Tan Sri Muhyiddin Yassin.

Muhyiddin yang juga Presiden Bersatu berkata, Majlis Pimpinan Tertinggi Bersatu telah bersetuju untuk menyertai Muafakat Nasional yang mendukung Perikatan Nasional sebagai gabungan besar.

“Saya percaya inilah pilihan terbaik untuk Bersatu. Kita memilih untuk berada dalam satu jemaah besar yang menghimpunkan parti-parti utama di negara kita.

“Dengan terbentuknya penyatuan antara Bersatu, UMNO, PAS dan parti-parti lain dalam kerajaan Perikatan Nasional, sebahagian besar sokongan rakyat telah pun berada di pihak kita,” kata Muhyiddin dalam perutusan bersempena persidangan Srikandi, Armada dan Bahagian Bersatu 2020 yang berlangsung hari ini.

Perutusan tersebut dimuat naik melalui sebuah video di laman Facebook rasmi Muhyiddin hari ini.

Pemilihan Bersatu hari ini membuka tirainya membabitkan sayap Armada, diikuti Srikandi esok manakala pemilihan ahli Majlis Pimpinan Tertinggi pula akan berlangsung semasa persidangan peringkat bahagian yang dijadualkan 22 Ogos ini.

Muhyiddin yang juga pemangku pengerusi parti, menegaskan beliau sering mengadakan perbincangan dengan pucuk pimpinan parti seperti UMNO, PAS, MCA, MIC, Gabungan Parti Sarawak (GPS), Parti Bersatu Sabah (PBS), Parti Solidariti Tanah Airku (STAR) dan Parti Bersatu Rakyat Sabah (PBRS) yang membentuk kerajaan Perikatan Nasional.

Jelasnya, beberapa persetujuan utama telah dicapai dalam pertemuan-pertemuan itu yang antara lain akan memperkukuhkan lagi kedudukan Bersatu dan parti-parti rakan yang lain dalam Perikatan Nasional.

“Insya-Allah, penyatuan dalam jemaah besar ini akan mewujudkan kestabilan politik negara yang pastinya memberikan limpahan nikmat keamanan, keharmonian dan kemakmuran kepada semua rakyat tanpa mengira kaum dan agama,” katanya.

Dalam video berdurasi 15 minit itu, Muhyiddin turut mengingatkan ahli parti agar meneruskan dan mempertahankan perjuangan walaupun ada pemimpin terdahulu seperti bekas pengerusi Tun Dr Mahathir Mohamad yang memilih haluan lain.

“Dahulu Tun Mahathir bersama-sama dengan kita. Saya tidak boleh nafikan sejarah sumbangannya kepada parti kita. Saya hormat kepada beliau sebagai bekas pemimpin parti. Orang-orang yang dekat dengan saya pasti tahu betapa hormatnya saya kepadanya.

“Saya dan kita semua pastinya berasa sedih kerana beliau tidak lagi bersama-sama kita. Tidak mengapalah. Beliau memilih haluannya sendiri. Saya mengucapkan selamat maju jaya kepada beliau.

“Yang penting perjuangan parti ini mesti diteruskan. Pemimpin datang dan pergi, tetapi wadah perjuangan parti mesti terus dipertahankan,” katanya sambil menegaskan yang beliau tidak mempunyai sebab untuk mengkhianati parti yang ditubuhkannya itu.

Ahli Parlimen Pagoh itu turut mengingatkan akan kepentingan memperkukuhkan parti menerusi pertambahah ahli dan cawangan di setiap bahagian agar terus menjadi sebuah parti yang penting dan berpengaruh di persada politik tanah air.

“Kita mesti jalan terus. We must move on. Jangan kita berpaling ke belakang. Teruslah mara ke depan. Apa yang ada di depan kita mesti kita hadapi dengan tabah.

“Dalam tempoh empat tahun ini (sejak Bersatu ditubuhkan), jumlah keahlian parti kita telah mencecah lebih 420,000 orang di seluruh negara. Kita juga telah menubuhkan 197 bahagian dan 2,950 cawangan yang berdaftar. Ini adalah satu pencapaian yang memberangsangkan dalam tempoh yang singkat,” katanya.

Menyentuh mengenai pemilihan parti, Muhyiddin yang telah menang tanpa bertanding jawatan presiden parti berkata kalah menang adalah adat resam pertandingan yang seharusnya dibuktikan menerusi keikhlasan dalam perjuangan demi parti malah turut mengingatkan bahawa jawatan yang dipegang adalah amanah yang mesti dijalankan dengan penuh tanggungjawab. – Bernama


New Zealand lapor kenaikan kes COVID-19 terbesar dalam 6 minggu

WELLINGTON, 7 Rabiulawal 1443H, Khamis – New Zealand melaporkan peningkatan jangkitan COVID-19 terbesar dalam tempoh enam minggu dengan semua kes dikesan di Auckland.

Kenaikan itu sekali gus memperkuatkan lagi prospek lanjutan sekatan pergerakan di bandar terbesar negara itu menjangkaui seminggu.

Kira-kira 1.7 juta penduduk di Auckland dikenakan perintah ketat di rumah sehingga Isnin ketika pegawai berusaha untuk mengatasi varian Delta yang mudah menular dengan cepat.

Timbalan Perdana Menteri, Grant Robertson berkata, peningkatan jumlah kes di Auckland bukannya tidak dijangka ‘tetapi ia meningkat dengan lebih pantas’ dan menyalahkan perhimpunan di rumah yang dilarang sebagai punca lonjakan kes.

Ketika sidang media di Wellington, beliau mendesak penduduk di Auckland untuk mematuhi peraturan tiga tahap dengan ketat, di mana kebanyakan orang diminta untuk duduk di rumah kecuali mempunyai alasan mendesak untuk keluar.

Sebanyak 71 kes tempatan baharu dilaporkan di negara itu, semuanya dikesan di Auckland, meningkat daripada 55 kes hari sebelumnya.

Kira-kira 2.49 juta rakyat New Zealand telah divaksinasi sepenuhnya atau sekitar 59 peratus dari populasi yang memenuhi syarat.

Para pegawai berjanji untuk menamatkan sekatan selepas 90 peratus penduduk divaksinasi.

Sekalipun dengan penularan Delta, New Zealand mencatatkan hanya 4,472 kes COVID-19 yang disahkan dan 28 kematian ketika pandemik, jauh lebih rendah berbanding banyak negara lain. – Agensi


PH belum bincang secara rasmi pembahagian kerusi dengan BN

BUKIT MERTAJAM, 2 Rejab 1444H, Selasa – Perdana Menteri Datuk Seri Anwar Ibrahim berkata Pakatan Harapan (PH) belum mengadakan perbincangan rasmi dengan Barisan Nasional (BN) berhubung pembahagian kerusi yang akan ditandingi kedua-dua gabungan itu pada Pilihan Raya Negeri di enam negeri akan datang.

Bagaimanapun, beliau yang juga Pengerusi PH berkata, tiada halangan untuk pimpinan parti itu di peringkat negeri bagi mengadakan perbincangan dengan BN berhubung perkara tersebut.

“Perbincangan pembahagian kerusi dengan BN secara rasmi belum, walaupun saya tidak menghalang pimpinan di peringkat negeri mengadakan perbincangan, perbincangan secara rasmi itu belum dimulakan,” katanya ketika ditemui pemberita selepas menghadiri Majlis Kenduri Rakyat bersama Perdana Menteri di Cherok Tok Kun, malam ini.

Beliau berkata demikian ketika diminta mengulas sama ada PH dan BN telah mengadakan rundingan mengenai pembahagian kerusi yang akan ditandingi pada PRN di enam negeri iaitu Kedah, Pulau Pinang, Selangor, Negeri Sembilan, Terengganu dan Kelantan.

Sabtu lepas, Timbalan Presiden PKR Rafizi Ramli dilaporkan berkata PH sudah memulakan perbincangan bersama BN mengenai kerjasama dalam PRN yang bakal diadakan tidak lama lagi tetapi ia berlangsung secara tidak rasmi.

Sementara itu, Anwar berkata beliau tidak akan mencampuri urusan PAS yang mahu menentukan sendiri tarikh bersesuaian untuk membubarkan Dewan Undangan Negeri (DUN) di tiga negeri ditadbir parti itu iaitu Kedah, Terengganu dan Kelantan.

Bagaimanapun, beliau berkata sekiranya PRN di tiga negeri ditadbir PAS tidak diadakan serentak dengan tiga negeri yang ditadbir PH (Pulau Pinang, Selangor dan Negeri Sembilan), ia mungkin menyebabkan kos keseluruhan PRN di keenam-enam negeri berkenaan meningkat.

“Itu hak mereka masing-masing dan dia rujuk dengan SPR (Suruhanjaya Pilihan Raya) bukan urusan saya, cuma kos untuk mengadakan pilihan raya secara berasingan itu tentunya akan jauh meningkat,” katanya.

Baru-baru ini Presiden PAS Tan Sri Abdul Hadi Awang dilaporkan berkata PAS akan menentukan sendiri tarikh bersesuaian untuk membubarkan DUN bagi memberi laluan kepada PRN di tiga negeri ditadbir parti itu. –BERNAMA


Sah ada COVID-19 mutasi D614g, 10 kali lebih mudah berjangkit

KUALA LUMPUR, 26 Zulhijjah 1441H, Ahad – Institut Penyelidikan Perubatan (IMR) telah mengesan mutasi jenis D614G hasil ujian pengasingan dan kultur terhadap tiga kes daripada Kluster pesakit bawah siasatan (PUI) Sivagangga dan juga satu kes daripada Kluster Ulu Tiram.

Ketua Pengarah Kesihatan, Datuk Dr Noor Hisham Abdullah berkata, ini bermakna masyarakat perlu berwaspada dan lebih berhati-hati kerana virus COVID-19 dengan mutasi D614G ini telah terbukti dikesan di Malaysia.

“Ia didapati 10 kali lebih mudah menjangkiti individu lain dan mudah merebak sekiranya disebar oleh individu super spreader.

“Setakat ini kedua-dua kluster ini didapati agak terkawal hasil tindakan kawalan kesihatan awam yang pantas. Ujian awal ini dan beberapa ujian susulan sedang dijalankan bagi menguji beberapa kes yang lain, termasuk bagi kes indeks bagi kedua-dua kluster ini,” katanya dalam kenyataan menerusi laman Facebook beliau, Ahad.

Mengulas lanjut, katanya mutasi D614G ini ditemui saintis pada Julai 2020 dan berkemungkinan akan menyebabkan kajian vaksin sedia ada tidak merangkumi atau tidak berkesan terhadap mutasi ini.

Oleh itu, Dr Noor Hisham menyeru agar semua kekal mengaplikasikan tindakan pencegahan dan kawalan kesihatan awam iaitu berdisiplin dalam mengamalkan sepenuhnya prosedur operasi standard (SOP) yang ditetapkan iaitu penjarakan fizikal, pengamalan kebersihan kendiri dan memakai pelitup muka.

“Situasi terkini COVID-19 didapati masih terkawal dan Kementerian Kesihatan serta agensi lain masih berusaha membendung penularan COVID-19.

“Kerjasama masyarakat amat diperlukan agar dapat kita sama-sama memutuskan penularan jangkitan COVID-19 daripada segala jenis mutasi sekalipun,” jelasnya. – Bernama


Beza Cina Thai, Cina Indon dengan sebahagian Cina ultra kiasu Malaysia

PERGI ke Thailand atau Indonedia, jumpa orang rupa sama macam Cina, tanya dia orang Cina? Jawabnya, tak, saya orang Thai. Cina Indonesia pun. Namanya pun sama nama Siam (Indon), walaupun sebenarnya dia memang asal-usul Cina.

Begitulah hebatnya bagaimana kerajaan Thailand dan Indonesia, mensiamkan dan mengindonkan orang Cina di sana.

Semua Cina di Thailand diwajibkan meletakkan nama Siam. Ia berlaku sejak zaman King Rama VI jika mahu menjadi rakyat Thailand. Nama Cina mereka akan disiamkan, contoh Archapongwattana, Limcharoen, Ongsiriwattana, Vongsriprasert, Paiboonyanupap, and Jongboonyaupap. Nama-nama Cina yang disiamkan.

Nama Archapongwattana adalah nama Cina yang disiamkan, Archa adalah terjemah daripada nama surname Cina, iaitu Ma. Sehingga kini, terdapat lebih daripada 8 juta Cina di Thailand.

Begitu juga dengan Basuki Tjahaja Purnama (nama Cina Ahok) yang pernah menjadi Gabenor di Jakarta.

Pendek kata, proses pensiaman amat kuat di Thailand. Kerajaan berkehendakkan, tidak ada pilihan. Mesti patuh.

The Thai-Chinese are the most integrated overseas Chinese community in the world. If you ask them whether they are Chinese, they will readily respond that they are Thai, and play down any reference you make to them having Chinese ethnicity. It’s easy to understand why. They were required to adopt Thai surnames to become Thai citizens in the early 20th century by King Rama VI. Up until the 1950s or 1960s, they were discriminated against by non-ethnic Chinese, and could not learn Chinese in schools.

Kenapa rakyat Thailand boleh menerima Perdana Menteri sebelum ini berketurunan Cina, seperti Chuan Lek Phai, Thaksin Shinawatra dan Ying Luck? Jawapan mudah, Cina sudah tidak mengaku Cina. Mereka adalah orang Thai.

Begitulah tegasnya kerajaan Thailand mengasimilasikan secara paksa orang Cina. Akhirnya, dengan kuasa yang tegas, terpaksa tunduk kepada kerajaan tindakan kerajaan Thailand.

Tidak cukup dengan itu, semua sekolah Cina turut dihapuskan, tanpa ada belas ihsan. Mungkin kita beranggapan, tindakan kerajaan Thailand itu kejam. Tetapi itulah hakikatnya jika mahu membina negara.

Tetapi jumpa Cina di Malaysia, sebiji muka Cina, nama Cina, sekolah Cina, cara hidup Cina, menonton TV Cina, mendengar radio Cina, baca bahan-bahan Cina.

Pendek kata, sebiji macam Cina seperti mana asal-usul. Malah, ada yang lebih China daripada Cina di negara China. Ada yang langsung tidak boleh berbahasa Melayu.

Setiap bangsa pakat-pakat membina bangsa, bukannya pembinaan negara bangsa. Bangsa lebih utama daripada negara. Akibatnya, lahir rakyat yang tidak pernah setia. Sanggup kutuk negara di luar negara, terbalikkan bendera, hitamkan bendera, ubah bintang bendera, hina jata negara. Mahu jadi komunis rupanya.

Kerajaan gagal untuk mengasimilasikan mereka atau memelayukan mereka. Ditambah, secara terang begitu berani mengutuk Melayu, Islam dan menghina Raja-Raja Melayu

Sudahlah mereka tidak langsung diasimilasikan, dimelayukan, mereka menjadi secina-cina (seindia-india) langsung tidak ada beza dengan negara asal-usul.

Di sinilah silap kita dalam membina negara.

Paling kurang, mereka menghayati agenda negara seperti fasih berbahasa Melayu, menghormati lagu negara dan lain-lain.

Realitinya, bahasa Melayu ke laut, negaraku dicinakan lagunya, bendera negara dihina dan direndahkan martabatnya, Raja-Raja Melayu mahu dihapuskan dan menggantikan dengan negara republik.

Kenapa jadi begitu? Kita terlalu lemah dalam membina negara. Kita tunduk kepada kuasa undi. Biarlah jadi apapun, asalkan undi masuk. Kita sudah cukup seronok dan gembira. Begitulah besarnya kuasa undi.

Lebih malang lagi, parti politik Cina yang tidak dapat sokongan Cina, pun diangkat menjadi menteri, memegang jawatan tinggi dalam GLC, menjadi ahli majlis PBT. Apa sudah jadi dengan negara Malaysia ini?
Bila perkara ini mahu dibincangkan atau didebatkan, maka muncullah kata-kata, kenapa harus ikut Thailand atau Indonesia dalam membina negara? Kita ada cara sendiri.

Malaysia ada cara sendiri. Kita mengamalkan integrasi bukan asimilasi. Kita perasan cara kita cara terbaik. Bersatu dalam kepelbagaian, unity in diversity.

Apa hasilnya? Hebat sangatkah hasilnya?

Adakah negara kita lebih maju daripada Thailand? Tidak juga.

Begitu juga kedudukan kita dengan Indonesia. Mana lebih terkehadapan? Jawapan saya, Indonesia, walaupun pada hakikatnya mungkin tidak.

Benar, Indonesia agak kurang sedikit maju berbanding Malaysia, hanya kerana negara ini terlalu besar (14 ribu pulau) dan penduduk terlalu ramai hampir 270 juta. Jika Indonesia sebesar Malaysia, dengan penduduk 33 juta, sudah lama Indonesia maju, dengan sikap dan kerja keras mereka.

Apa yang saya ingin simpulkan, ketegasan kerajaan Thailand dan Indonesia dengan ‘pendatang’ tidak kompromi. Mesti diasimilasikan agar taat setia dan semangat patriotik tidak tumpah ke tempat lain.

Mahu berlagak lagi mengatakan kita lebih hebat daripada Thailand dan Indonesia? Mahu lagi berhujah bahawa faktor kedai mamak telah menyatupadukan kaum sehingga keluar teori ‘mamakization’ bagi menunjukkan kerana semua kaum pergi ke kedai mamak, makan roti canai dan makan nasi lemak, perpaduan telah tercapai. Taat setia dan patriotism telah berjaya disemai? Cetek sungguh hujah ini.

Kini, demonstrasi di Thailand ketika pandemik COVID-19, dikaitkan dengan majoritinya disokong oleh rakyat Thailand berketurunan Cina, mahu menjatuhkan kerajaan sedia ada dan menolak sistem pemerintah beraja (monarki).

Maklumlah, Cina Thai sama seperti Yahudi di Amerika, menguasai lebih 80 peratus ekonomi Thailand. Sebahagian besar pusat membeli belah, dan beberapa bank gergasi Thailand.

Mereka berduit. Mereka gunakan kuasa wang untuk membeli kuasa atau membeli maruah manusia, termasuk membeli untuk menjatuhkan kerajaan.

Rara-rata laman sosial ultra kiasu menyokong demonstrasi di Thailand. Sama juga di demonstrasi di Hong Kong suatu ketika dahulu.

Sebab itu, kita lihat ultra ini begitu berani melakukan penghinaan terhadap Raja-Raja Melayu, bahasa Melayu, hak istimewa Melayu dan Bumiputera, agama Islam dan pelbagai lagi perkara berkaitan Islam dan Melayu.

Nasib baiklah Yang diPertuan Agong telah bertitah, darurat tidak perlu buat masanya. Bayangkan jika YDPA bersetuju dengan darurat kesihatan tersebut. Bagaimana reaksi ultra kiasu? Sudah tentu mereka akan kutuk rapat Raja-Raja Melayu.

Ultra kiasu tidak pernah mahu memahami sejarah dan asal usul raja dan negara ini. Inilah akibatnya apabila sejarah diajar di SJKC dalam bahasa Cina.

Kenapa kita ada Sembilan raja dan satu Yang di-Pertuan Agong, ada sejarahnya. Sama juga kenapa kita ada 14 Mufti berbanding dengan satu sahaja seperti negara Islam lain.

Jika Raja-Raja Melayu tidak setuju ‘menyerahkan’ kuasanya kepada pentadbiran Kerajaan Persekutuan bagi membentuk sebuah Persekutuan yang kuat, Persekutuan Tanah Melayu, maka setiap negeri itulah ada negaranya tersendiri.

Jika tidak wujudnya persetujuan, maka akan wujudlah sebuah negara Johor, negara Kelantan, negara Terengganu, Negara Kedah, Negara Perak, Negara Selangor, negara Negeri Sembilan, negara Perlis dan negara Pahang.

Sebab itulah bila Persekutuan dibentuk, bermakna Raja-Raja Melayu bersetuju membentuk sebuah Persekutuan yang disebut sebagai Persekutuan Tanah Melayu. Bayangkan jika Baginda tidak setuju, berapa negara kita ada.

Adakah ultra kiasu faham betapa besarnya pengorbanan Raja-Raja Melayu ini? Sebab itu, jika ada salah laku raja, berpada-pada dalam memberi pandangan.

Peliknya, gelaran seperti Dato, Tan Sri, bukan main dirangkulnya, tak dapat dibelinya. Tidak hairan ada yang mengaku Dato Seri, terdiri daripada kalangan gangster perniagaan haram. Ada yang membeli gelaran tersebut pada usia seawal 20-an.

Kerana apa mereka sanggup berhabis duit untuk gelaran itu? Kerana wang, kerana perniagaan. Menguasai ekonomi untuk membeli orang Melayu atau membeli kuasa Melayu. Teramat malang sekali jika ada pembesar-pembesar Melayu ini yang tergoda sehingga terpaksa menggadaikan maruah anak bangsa.

Prof Dr Mohd Ridhuan Tee Abdullah


Singapura tinjau penggunaan ART bagi ujian pra-acara

SINGAPURA, 4 Rabiulawal 1442H, Rabu – Singapura sedang meninjau ujian COVID-19 pra-acara khusus untuk pengurusan aktiviti berskala lebih besar dan berisiko tinggi, bagi mengurangkan risiko kemunculan kes COVID-19 di acara berkenaan.

Ujian COVID-19 pra-acara merupakan salah satu langkah yang akan digunakan oleh republik itu bagi pembukaan semula dengan selamat ke arah Fasa Tiga.

“Kami sedang meninjau penggunaan ‘antigen rapid tests’ (ART) bagi ujian pra-acara, yang boleh memberikan keputusan cukup tepat, dan boleh diuruskan sejurus sebelum acara bermula,” kata pengerusi bersama pasukan petugas pelbagai kementerian berhubung COVID-19 Singapura Gan Kim Yong di sidang media maya di sini hari ini.

Gan yang juga Menteri Kesihatan Singapura berkata, ujian Polymerase Chain Reaction (PCR) masih merupakan standard tinggi yang memberikan keputusan amat tepat, namun ia agak mengambil masa, yang memerlukan ujian diambil sehari atau dua hari lebih awal daripada acara.

“Beberapa acara yang akan diuji, termasuk contohnya acara berkaitan perniagaan atau majlis perkahwinan,” katanya.

Selain langkah pengurusan keselamatan dan peningkatan pelaksanaan ujian, Singapura akan terus mengukuhkan rejim pengesanan kontak, menggunakan dua agenda pengesanan kontak digital utama – SafeEntry dan TraceTogether.

“Fasa tiga akan diteruskan sehingga penularan virus itu dikawal dengan baik, bukan sahaja di Singapura, tapi juga di seluruh dunia, oleh itu ia akan menjadi pengurusan jangka panjang,” kata Gan.

Beliau berkata, keadaan COVID-19 di Singapura ketika ini boleh dikatakan terkawal.

Singapura yang dalam Fasa Kedua pembukaan semula ekonomi serta aktiviti sosialnya sejak 19 Jun sehingga kini mencatatkan 57,915 kes positif dengan 99.8 peratus pesakit telah sembuh sepenuhnya.

Sehingga kini Singapura mengklasifikasikan 1,161 kes yang dilaporkan sebagai kes import, 2,265 sebagai kes dalam komuniti dan 54,489 melibatkan penghuni asrama. – Bernama


Perkasa akses kesihatan mental golongan muda

BANGI, 29 Muharram 1443H, Selasa – Kerajaan digesa memperluas dan memperkasakan akses kesihatan mental yang dilihat dalam keadaan membimbangkan.

Mentor Kluster Sosial Kongres Nasional 2021, Nur Farihah Meor Mazli berkata, antara kesan daripada masalah kesihatan mental yang tidak terkawal adalah kecenderungan untuk mencederakan diri sendiri sehingga ke tahap membunuh.

“Oleh itu saya sangat bersetuju dengan hujahan para perwakilan yang mengutamakan penyelesaian kepada faktor dan punca yang mendorong individu berfikir sedemikian,” katanya dalam kongres yang disiarkan secara maya.

Terdahulu, setiap perwakilan kluster sosial Kongres Nasional 2021 menyatakan kerisauan terhadap pelbagai masalah kesihatan mental yang berlaku pada masa kini terutamanya terhadap golongan muda di peringkat sekolah mahupun universiti.

Nur Hidayah Mohd Fauzi berkata, tidak dinafikan masih terdapat golongan ibu bapa yang belum memahami hakikat masalah mental ini.

“Sebut sahaja mengenai masalah kesihatan mental, terus dianggap sebagai gila. Sedangkan kesihatan mental ini luas.

“Contohnya, Post Traumatic Stress Disorder (PTSD) adalah masalah mental yang kritikal jika tidak mendapatkan bimbingan daripada pihak profesional, ianya akan memberikan kesan buruk yang berpanjangan kepada individu tersebut,” katanya.

Mengulas isu sama, Mirza Shauqi Mohd Sa’odi menyarankan pihak sekolah mengadakan hari khas untuk kempen kesedaran kesihatan mental.

“Jika di sekolah kita boleh mengadakan satu hari khas untuk berkokurikulum, mengapa tidak untuk adakan kempen kesedaran kesihatan mental. Libatkan bersama pihak profesional untuk jelaskan secara santai mengenai kesihatan mental,” katanya.


Tahanan Palestin bebas selepas 131 hari mogok lapar

TEBING BARAT, 1 Jamadilawal 1443H, Isnin – Pihak berkuasa Israel membebaskan seorang tahanan Palestin, dua minggu selepas mencapai perjanjian pembebasan, kata kumpulan hak banduan.

Kayed Fasfous, 32, kekal di hospital Israel sejak menamatkan mogok lapar 131 hari pada 23 November lepas.

Dia adalah tokoh simbolik enam individu yang melaksana mogok lapar bagi membantah dasar kontroversi Israel ‘penahanan pentadbiran’, yang membolehkan suspek ditahan selama-lamanya tanpa tuduhan.

Dasar itu kononnya perlu bagi memastikan suspek berbahaya dikurung tanpa mendedahkan maklumat sensitif yang boleh mendedahkan sumber berharga.

Rakyat Palestin dan kumpulan hak asasi manusia berkata, tindakan itu menafikan hak proses yang sewajarnya, membenarkan Israel menahan tahanan selama berbulan-bulan bahkan bertahun-tahun tanpa melihat bukti terhadap mereka.

Undang-undang itu jarang digunakan untuk rakyat Israel.

Kelab Tahanan Palestin mengesahkan Fasfous pulang ke Tebing Barat yang diduduki melalui pusat pemeriksaan tentera berhampiran bandar Hebron di selatan pada petang Ahad.

Rakaman dalam talian menunjukkan bekas banduan itu duduk di atas kerusi roda meraikan kepulangannya.

Fasfous menjalani hukuman lima tahun di penjara Israel tanpa tuduhan atau perbicaraan, dan kehilangan berat kira-kira 45 kilogram (kg) ketika mogok laparnya, lapor agensi berita Palestin Wafa.

Nasib enam tahanan mengadakan mogok lapar mencetuskan demonstrasi perpaduan di seluruh Tebing Barat dan Gaza yang diduduki Israel pada November sekali gus meningkatkan tekanan ke atas Israel untuk membebaskan tahanan.

Sekurang-kurangnya empat daripada lima tahanan yang melakukan mogok lapar menamatkan protes mereka selepas mencapai perjanjian sama dengan pihak berkuasa Israel.

Mereka dijangka dibebaskan dalam beberapa bulan akan datang. – Agensi


Menteri Kewangan Qatar ditahan didakwa salah guna kuasa, dana awam

DOHA, 25 Ramadan 1442H, Jumaat – Qatar mengarahkan penahanan Menteri Kewangan, Ali Sharif al-Emadi sebagai sebahagian daripada siasatan terhadap dakwaan penyalahgunaan dana awam dan kuasa.

Menurut Agensi Berita Qatar (QNA) semalam, Peguam Negara mengarahkan penangkapan itu selepas meneliti dokumen dan laporan mengenai jenayah yang berkaitan dengan sektor awam.

“Setelah meneliti dokumen dan laporan yang dilampirkan, Peguam Negara mengarahkan penangkapan Menteri Kewangan, Ali Sharif al-Emadi untuk menyiasat berhubung laporan jenayah berkaitan dengan pejabat awam,” katanya.

Laporan tersebut terdiri daripada kerosakan dana awam, penyalahgunaan pejabat awam dan salah guna kuasa.

Pendakwa raya meminta siasatan lanjut terhadap jenayah yang dibangkitkan dalam laporan yang disampaikan.

Susulan kes itu, Emir Qatar, Sheikh Tamim bin Hamad Al Thani memutuskan untuk melepaskan Ali Sharif dari tanggungjawabnya sebagai Menteri Kewangan, menurut satu kenyataan dari pejabat emir pada hari Khamis.

Sheikh Tamim mengumumkan pelantikan Ali bin Ahmed al-Kuwari – Menteri Perdagangan dan Perindustrian Qatar – untuk memikul tanggungjawab sebagai Menteri Kewangan selain tugas-tugasnya ketika ini.

Keputusan itu berkuat kuasa serta-merta mulai tarikh ia dikeluarkan dan akan disiarkan dalam warta rasmi, kata kenyataan itu. – Agensi


Skandal 1MDB, SRC jadi ‘wake-up call’, lebih ramai pengkhianat bakal terima akibat

BANGI, 27 Muharam 1444H, Khamis – Kes 1Malaysia Development Berhad (1MDB) dan skandal SRC International Sdn Bhd petanda ‘wake-up call’ kepada ahli politik dan seluruh rakyat agar tidak memandang enteng undang-undang negara.

Susulan kes itu juga, Setiausaha Agung BERJASA, Ir Ts Muhammad Lukman Al Hakim yakin selepas ini lebih ramai ahli politik akan dibawa ke muka pengadilan dan menerima akibat hasil perbuatan jahat mereka sebagai pengkhianat negara.

“Saya percaya, lebih banyak kes salah laku, rasuah dan salah guna kuasa bakal didedahkan. Lebih ramai yang akan berani dan berkata benar untuk melakukan pendedahan umum (bukan Timbalan Presiden Parti Keadilan Rakyat (PKR), Rafizi Ramli seorang sahaja).

“Ayuh kita bersihkan politik negara dari segala kekotoran dan daki rasuah! Ayuh kita gantikan mereka semua dengan kepimpinan baharu Malaysia yang lebih baik,” katanya dalam kenyataan hari ini.

Dalam pada itu, beliau berkata, keputusan Mahkamah Persekutuan mengekalkan hukuman penjara dan denda terhadap bekas Perdana Menteri, Datuk Seri Najib Razak atas kesalahan rasuah bukanlah kemenangan kepada sesiapa.

Katanya, ia bukan tanda kemenangan Tun Dr Mahathir Mohamad, Tan Sri Muhyiddin Yassin mahupun sesiapa yang menentang beliau sebelum ini.

“Ia juga bukan tanda sistem kehakiman Malaysia telah bebas dari sebarang campur tangan politik seperti kata Datuk Seri Anwar Ibrahim.

“Bagi saya sistem kehakiman Malaysia berfungsi dengan sepatutnya dan menjatuhkan hukuman mengikut peruntukan yang diberikan.

“Sistem ini sememangnya harus menghukum sesiapa yang bersalah tidak kira siapa pun pesalahnya, atau implikasi hukuman tersebut kepada negara,” katanya.

Hari ini, Datuk Seri Najib Razak dijadual menghadapi perbicaraan kes penyelewengan dana 1MDB berjumlah RM2.28 bilion.

Ia adalah penampilan pertama Ahli Parlimen Pekan itu selepas dua hari menjalani hukuman di Penjara Kajang.

Najib menghadapi empat pertuduhan menggunakan kedudukannya untuk memperoleh suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Pada Selasa lalu, Najib dihantar ke Penjara Kajang untuk menjalani hukuman penjara selepas Mahkamah Persekutuan mengekalkan sabitan dan hukuman penjara 12 tahun serta denda RM210 juta ke atas Najib kerana menyeleweng dana SRC International Sdn Bhd berjumlah RM42 juta.


2,400 penduduk terpaksa tinggalkan rumah gunung berapi meletus

MANILA, 22 Zulkaedah 1442H, Sabtu – Sekurang-kurangnya 2,400 penduduk meninggalkan kediaman mereka susulan khuatir letusan gunung berapi yang mengeluarkan gas beracun sulfur dioksida (SO2) berhampiran ibu negara Filipina.

Gunung berapi Taal yang terletak di tengah-tengah tasik itu juga menyebabkan kabus tebal di Manila dan beberapa wilayah di sekitarnya.

Ia adalah gunung berapi terkecil tetapi paling aktif di negara itu, dengan sejarah letupan yang pernah mengorbankan nyawa.

Pejabat provinsi Joselito Castro berkata, pihaknya berharap supaya lebih ramai penduduk akan berpindah mencari tempat perlindungan sama ada di sekolah yang ditutup akibat wabak Coronavirus mahupun di rumah saudara-mara.

Selain itu, pegawai pertahanan awam turut memberi amaran bahawa lebih dari 317,000 orang mungkin terdedah kepada pelepasan gas toksik dari gunung berapi itu.

Gunung berapi itu meletus kali terakhir pada Januari 2020, dengan asap dikeluarkan setinggi 15 kilometer dan memuntahkan lava-lava panas yang memusnahkan banyak rumah, membunuh binatang ternakan serta mengakibatkan 135,000 orang berpindah ke tempat perlindungan.-Agensi


Sugarbook, fatwa nikah dengan niat talak

ISU ‘Sugarbook’ atau perempuan simpanan, atau yang sewaktu dengannya bukanlah isu baharu, dan sebelum ini pun sudah didedahkan dalam akhbar pengakuan salah seorang daripada mereka yang bergelumang dalam kehidupan itu, seorang wanita Melayu yang beragama Islam.

Sebelum ini juga ia telah mendapat tentangan hebat kerana menaikkan iklannya di papan iklan di tengah-tengah bandar dan mengganggu ketenteraman awam kerana mempromosi perkara di luar norma agama dan masyarakat yang sejahtera.

Baru-baru ini kecoh isu statistik yang dinaikkan dalam akhbar mengenai universiti-universiti swasta di tanah air yang mempunyai peratusan tertinggi keterlibatan mereka dalam aplikasi sosial itu.

Dan kecoh juga satu pandangan yang diutarakan seseorang sebagai penyelesaian masalah ini iaitu mengambil pandangan mengizinkan pernikahan ‘dengan niat talak’ sebagai jalan keluar kepada masalah yang tular ini.

Saya hanya ingin ulas pandangan itu dari sudut perbahasan ilmu Usul Fiqh dan juga Maqasid.

1. Walaupun ada pandangan yang mengharuskan nikah dengan bentuk itu (niat di dalam hati dan tidak dilafazkan ketika akad), ia tidak akan menyelesaikan masalah ini kerana isu utamanya adalah isu keperluan kewangan wanita (Sugar baby) dan keperluan seksual lelaki pelanggan (Sugar daddy).

Bagi saya pandangan yang tepat untuk diutarakan adalah memudahkan proses poligami bagi yang benar-benar mampu, dalam masa yang sama mendidik masyarakat untuk tidak melihatnya sebagai satu ‘taboo’ yang pantang disebut-sebut, hinggakan seorang isteri lebih rela suaminya mengambil perempuan simpanan berbanding berkahwin memadukannya (nauzubillah min zalik).

Buat apa kita perlu mengambil pandangan yang mukhtalaf fiih (ulama berselisih pandangan terhadapnya) iaitu dalam kes ini adalah nikah dengan niat talak, sedangkan kita ada perkara yang muttafaq alaih (ulama bersepakat ke atasnya) iaitu nikah poligami.

Poligami memang boleh menyumbang kepada pengurangan masalah sosial, jika dilihat dalam kerangka yang positif dan dilakukan pula dengan menepati syarat-syarat yang sepatutnya.

Okay, cukup sekadar ini sahaja saya bicara pasal poligami.

2. Adapun pandangan yang membenarkan ‘kahwin dengan niat talak’ pula bukanlah menyatakan mereka boleh kahwin secara segera sesuka hati dan perjanjian dua pihak semata-mata, tetapi tetap meraikan segala rukun nikah iaitu dua saksi, wali, kedua pengantin dan akad ijab kabul.

Dengan erti kata lain ia sebiji seperti ‘nikah sebenar’, cuma berbeza pada ‘niat pengantin’ secara batin, tidak pula direkodkan sebagai tempoh tertentu, kerana sekiranya diletakkan tempoh tertentu sebagai akad, ia berubah menjadi nikah mutaah yang ijmak ulamak menyatakan pengharamannya.

Ia hanya tersembunyi dalam niat pengantin lelaki, dan bukan pula persefahaman antara lelaki dan wanita bahawa ia nikah kontrak/sementara.

Apabila aplikasi ini sendiri sudah pun menjelaskan niat mereka bahawa mereka ini bukan mahu berkahwin secara serius, tetapi kerana mahu mendapat duit, berseronok atau mencari pasangan seksual tanpa komitmen, ia sudah menunjukkan mereka memang mahu ‘nikah mutaah’, dan bukannya ‘nikah yang sebenar’.

Kaedah fiqh menyebut :

المعروف عرفا كالمشروط شرطا

“Perkara yang sudah makruf secara urufnya, akan dianggap sebagai syarat dalam akad,”

Apabila kedua-dua ‘Sugarbaby’ dan ‘Sugardaddy’ berpakat untuk berkahwin ‘dengan niat cerai’ tanpa dizahirkan, ia sudah pun berpakat untuk melakukan nikah mutaah, kerana secara urufnya kedua-duanya tidak berhasrat mendirikan rumahtangga atas asas nikah yang sahih.

Tabiat perhubungan mereka itu sendiri walaupun tanpa lafaz dalam akad, sudah pun menjelaskan niat mereka iaitu nikah secara bertempoh.

3. Mengetengahkan pandangan begini hanya akan meluaskan lagi kebuasan nafsu pihak yang terlibat kerana mempunyai jalan keluar yang ‘halal’ kononnya atas nama agama.

“Tujuan syariat itu adalah untuk mengeluarkan mukallaf daripada dorongan hawa nafsunya, hingga ia menjadi hamba Allah secara pilihan, seperti mana dia sudah pun menjadi hamba Allah secara terpaksa” – Al-Muwafaqat, Asy-Syatibi

Dorongan nafsu syahwat itu perlu dididik hingga takut untuk melanggar perintah Allah SWT, lalu mengikuti syariat-Nya, bukan dibelai dan dilayan dengan permintaan-permintaan yang tiada batasnya.

Hakikatnya Islam telah pun memberikan jalan dalam isu ini iaitu hukuman yang keras kepada yang terlibat dalam penzinaan iaitu rejam kepada yang berkahwin dan sebat kepada yang bujang.

Masyarakat perlu dididik dengan menghormati pendirian-pendirian syarak, bukan mengambilnya sebagai jalan belakang untuk menghalalkan sesuatu perkara.

Tujuan syarak dalam mendidik jiwa manusia perlu dizahirkan kepada masyarakat kerana peranan syariah adalah membawa kemaslahatan kepada manusia di dunia dan akhirat.

4. Institusi keluarga mendapat tempat yang cukup besar dalam syariat, di mana akad nikah disebut sebagai ‘mithaqan ghaliizha’ dalam Surah An-Nisa’, ayat 21, iaitu perjanjian yang berat, seperti yang dilafazkan kepada para ulul azmi daripada kalangan Rasul bahawa Allah telah mengambil daripada mereka ‘mithaqan ghaliizha’ dalam Surah Al-Ahzab, ayat 7.

Ketinggian institusi keluarga membawa kepada syarat-syarat yang ketat dalam perkahwinan dan mempunyai perincian yang detail dalam harta pusaka dan perceraian.

“Syarak mengetatkan syarat sesuatu perkara berkadaran dengan ketinggian maslahat perkara itu,” – Al-Furuq oleh Al-Qarafi

Sewajarnya apabila kita melihat saiz institusi kekeluargaan yang mempunyai makna yang tinggi ini, kita melihat betapa besarnya kerosakan yang dibawa oleh arus jahiliyah yang merosakkannya kerana ia akan merosakkan keseluruhan masyarakat dengan kerosakan institusi ini.

Justeru setiap persoalan yang melibatkan keutuhan institusi keluarga seharusnya diteliti dan dilihat dalam skop yang lebih besar dan lebih luas, bukan semata-mata aspek pelaku dan yang terlibat, tetapi melihat konteks kesannya kepada pembangunan masyarakat dan jatidiri generasi masa depan.

Wallahua’lam bissawaab.

Ustaz Ahmad Syamil bin Mohd Esa
Penolong Setiausaha
Majlis Ulama ISMA (MUIS)


Rakyat boleh sekat kleptokrat jika keluar mengundi PRU15

BANGI, 17 Rabiulawal 1444H, Jumaat – Rakyat boleh menyekat puak kleptokrat daripada kembali memerintah negara sekiranya keluar mengundi beramai-ramai pada Pilihan Raya Umum ke-15 (PRU15) nanti.

Pengerusi Penaja Gerakan Tanah Air (GTA), Tun Dr Mahathir Mohamad mendakwa, tindakan UMNO mendesak supaya PRU15 diadakan pada musim hujan dan banjir bertujuan untuk memastikan peratusan pengundi yang keluar rendah.

Dakwanya lagi, strategi parti itu tiada beza dengan apa yang dilakukan UMNO-Barisan Nasional (BN) pada pilihan raya tahun 2018, demi memastikan proses pengundian berlangsung pada hari Rabu.

“Malangnya strategi mereka itu gagal pada tahun 2018 apabila rakyat Malaysia bangkit bersama-sama dan memastikan peratusan pengundi yang keluar begitu tinggi.

“Ini telah memastikan pemerintahan kleptokrasi dijatuhkan,” katanya dalam kenyataan di Facebook.

Dr Mahathir berkata, dengan pilihan raya diadakan ketika musim tengkujuh, UMNO-BN sekali lagi berharap peratusan keluar mengundi rendah dan mereka berjaya memastikan kleptokrat kembali memerintah.

“Saya yakin rakyat Malaysia tidak mahu kleptokrat kembali memerintah.

“Rakyat akan dapat sekat kembalinya kleptokrat dengan keluar mengundi beramai-ramai,” katanya.


Adil ciri penting negara kebajikan bermasyarakat majmuk

BANGI, 30 Syaaban 1442H, Isnin – Konsep adil kepada semua adalah ciri terpenting bagi negara berkebajikan berteraskan akidah yang menghapuskan sifat melampau dalam segala aspek iaitu politik, ekonomi dan sosial.

Presiden PAS, Datuk Seri Abdul Hadi Awang berkata, adil merupakan salah satu ciri terpenting kepada negara berkebajikan yang bermasyarakat majmuk.

“Allah SWT tetap berlaku adil terhadap hamba-Nya yang baik dan jahat, sama ada mereka yang beriman atau tidak.

“Semua dalam kalangan mereka diberikan talian hayat, iaitu diberikan peluang untuk insaf dan bertaubat sehingga akhir hayat dan menerima pembalasannya,” katanya dalam kenyataan, hari ini.

Menerusi kenyataan sama, Abdul Hadi berkata, adil menjadi ciri takwa yang membina sifat integriti.

Katanya, kejayaan tamadun Islam bermula dengan pembangunan insan – manusia – yang berintegriti dengan iman, amal soleh dan akhlak yang mulia, akhirnya mampu memerintah negara yang mempunyai masyarakat paling majmuk pada zaman itu.

“Negara Islam yang menjadi kuasa besar juga tumbang kerana meninggalkan ajaran Islam yang sempurna. Berbeza dengan tamadun terdahulu sebelumnya yang jatuh kerana jahiliah.

“Tamadun Barat hari ini sedang merudum, walaupun mereka telah mencapai kemajuan sains dan teknologi yang diciplak daripada tamadun Islam. Akan tetapi, mereka gagal dalam pembangunan insan setelah meninggalkan aspek agama dan akhlak, dengan mengikut acuan sekularisme,” katanya.

Selain itu katanya, terdapat negara yang dimusnahkan kerana berlakunya kezaliman, bahkan berlakunya keruntuhan moral, salah laku dan sebagainya.

“Semua perkara itu berlaku berpunca daripada tidak beriman dan budiman, sehingga ilmu dan kebijaksanaannya digunakan untuk menipu rakyat. Akhirnya rakyat menjadi mangsa kerana bersama menyokongnya,” katanya.


MP Tuaran nafi lompat parti sokong PN

KOTA KINABALU, 25 Rejab 1442H, Selasa – Ahli Parlimen Tuaran, Datuk Seri Wilfred Madius Tangau menafikan dakwaan kononnya beliau adalah salah seorang wakil rakyat di Sabah yang akan melompat parti menyertai Perikatan Nasional (PN).

Beliau yang juga Presiden Pertubuhan Kinabalu Progresif Bersatu (UPKO) berkata, berita palsu itu sengaja dibuat oleh pihak tertentu untuk mewujudkan ketidakstabilan dalam kalangan pemimpin parti pembangkang.

“Saya telah dimaklumkan oleh rakan-rakan pimpinan UPKO bahawa ada satu portal yang mengaitkan nama saya…kononnya saya salah seorang Ahli Parlimen pembangkang yang akan melompat dan memberi sokongan kepada kerajaan PN.

“Ini adalah usaha terdesak oleh pihak yang tidak bertangungjawab. Saya sekeras-kerasnya menafikan dakwaan berkenaan….Saya mahu pihak yang berkenaan berhenti menyebarkan fitnah ini. Saya tidak akan teragak-agak untuk mengambil tindakan undang-undang jika ia tidak dihentikan,” katanya dalam sebuah video yang dimuat naik di laman Facebook beliau.

Pada pilihan Raya Umum Ke-14, Madius adalah satu-satunya wakil UPKO memenangi kerusi Parlimen atas tiket Barisan Nasional (BN), namun beliau kemudiannya bertindak membawa UPKO keluar daripada BN untuk menyokong dan bersama-sama dengan Parti Warisan Sabah (Warisan) membentuk kerajaan baharu Sabah ketika itu. – Bernama


India rancak buka ekonomi ketika kes COVID-19 cecah 6.75 juta

NEW DELHI, 19 Safar 1442H, Rabu – Sebanyak 72,049 kes baharu COVID-19 dicatatkan di India dalam tempoh 24 jam terakhir, sekali gus menjadikan jumlah jangkitan di negara itu kini mencecah 6.75 juta.

Kementerian Kesihatan pada Rabu melaporkan, sebanyak 986 kematian dicatatkan dan menjadikan jumlah korban sebanyak 104,555 orang.

Hampir 50 peratus kematian akibat COVID-19 di India tertumpu di 25 daerah di dalam lapan buah negeri.

Selain itu, hampir 10 negeri menyumbang 77 peratus daripada jumlah keseluruhan kes aktif di negara itu.

Menurut Kementerian Kesihatan, kadar pemulihan di India juga berada pada tahap lebih daripada 84 peratus.

Pemerintah menjadikan angka itu sebagai alasan untuk membuka lebih banyak sektor ekonomi termasuk membenarkan pawagam dibuka mulai 15 Oktober ini.

Malah, Kementerian Kesihatan pada Selasa turut mengeluarkan panduan untuk berhimpun ketika perayaan yang akan datang. – Agensi


PM Lubnan umum tak tanding semula pilihan raya Parlimen

BEIRUT, 12 Syaaban 1443H, Selasa – Perdana Menteri Lubnan, Najib Mikati mengumumkan tidak akan bertanding semula dalam pilihan raya Parlimen yang dijadualkan pada 15 Mei depan.

Kenyataan itu – yang dibuat menerusi ucapan dalam televisyen – menyebabkan politik Islam Sunni di Lubnan menjadi lebih kucar-kacir, dua bulan selepas undian dilihat penting bagi menghidupkan semula kehidupan masyarakat di Lubnan pada tahun ketiga krisis kewangan.

Ia susulan pengumuman bekas Perdana Menteri, Saad Hariri pada Januari lalu bahawa beliau akan menarik diri daripada politik dan Pergerakan Masa Depan (Future Movement) – yang kini mempunyai kira-kira 20 Ahli Parlimen – tidak akan meletakkan calon.

Hariri ialah ahli politik Sunni terkemuka di negara itu.

Perjanjian perkongsian kuasa menetapkan Perdana Menteri mesti terdiri seorang Muslim Sunni, Presiden beragama Kristian Maronit dan Speaker Parlimen perlu digalas oleh ahli politik berfahaman Syiah.

Semua kerusi dalam badan perundangan Lubnan – yang mempunyai 128 ahli – juga diperuntukkan oleh mazhab agama, dengan 27 kerusi diketepikan untuk Sunni – kebanyakannya kini diperuntukkan untuk direbut.

Sambil mengumumkan beliau tidak akan bertanding, Mikati menggesa warga Lubnan untuk keluar mengundi dan berkata, langkahnya bertujuan ‘memberi ruang kepada generasi baharu’.

Keputusan Hariri sebelum ini menimbulkan kebimbangan berhubung kemungkinan boikot undi oleh Sunni yang boleh menjejaskan proses pilihan raya, walaupun beberapa calon Sunni lain sedang bertanding. – Agensi


Nenek 63 tahun selamatkan 4 cucu dalam kejadian tanah runtuh

PADAWAN, 29 Jamadilawal 1442H, Rabu – Seorang nenek berusia 63 tahun bersama anak perempuannya bertindak pantas membawa keluar empat cucunya apabila sebahagian rumah mereka di Kampung Garung, kilometer 40 Jalan Puncak Borneo ditimbus tanah runtuh malam tadi.

Nona Budis berkata, kejadian tanah susur di belakang rumahnya itu berlaku pada 8.30 malam ketika beliau sedang menonton televisyen di ruang tamu, manakala cucu dan anak perempuannya berada di dapur rumah berkenaan.

“Tiba-tiba saya terdengar dentuman kuat, diikuti runtuhan dinding rumah kami dan tanah memasuki ke dalam ruang tamu rumah.

“Mujurlah ketika itu anak dan cucu-cucu saya tidak berada dekat dengan televisyen seperti kebiasaannya,” katanya ketika ditemui di rumahnya itu hari ini.

Hadir untuk melawat dan meninjau tempat kejadian ialah Ahli Parlimen Puncak Borneo Willie Mongin yang juga Timbalan Menteri Perusahaan Peladangan dan Komoditi.

Menurut Nona, ini adalah kali kedua kejadian tanah runtuh di belakang rumahnya itu berlaku, selepas kejadian baru-baru ini.

“Ketika ini, kami sekeluarga terpaksa menumpang di rumah anak saya,” katanya.

Sementara itu, dalam kejadian berasingan dua rumah mengalami kerosakan akibat tanah runtuh di Kampung Annah Sadir, Padawan kira-kira 3.30 pagi semalam.

Menurut ketua kampungnya, Sagu Bakong kejadian tanah runtuh itu berlaku akibat hujan yang beterusan sejak Isnin lepas. – Bernama


Keputusan permohonan Zuraida sertai PBM diumum selepas 7 Jun

KUALA LUMPUR, 26 Syawal 1443H, Jumaat – Keputusan rasmi berhubung permohonan Ahli Parlimen Ampang Datuk Zuraida Kamaruddin untuk menyertai Parti Bangsa Malaysia (PBM) akan diumumkan oleh presiden parti itu Larry Sng, setelah beliau kembali dari luar negara.

Sng dalam kenyataan hari ini memaklumkan beliau akan berlepas ke luar negara hari ini dan dijangka pulang ke tanah air pada 7 Jun nanti.

“Saya baru dimaklumkan tentang pengumuman Yang Berhormat Datuk Zuraida Kamaruddin yang berhasrat menyertai PBM.

“Kami akan membuat pengumuman rasmi mengenai keputusan kemasukannya apabila saya balik dari luar negara,” katanya.

Beliau berkata pimpinan pusat parti akan membincangkan permohonan tersebut kerana ia adalah sebahagian daripada proses yang wajar dalam permohonan keahlian.

“Saya ingin mengulangi bahawa PBM mengalu-alukan sesiapa sahaja yang berkongsi perjuangan parti,” katanya.

Semalam, Zuraida yang sebelum ini ahli Parti Pribumi Bersatu Malaysia (Bersatu) mengumumkan menyertai PBM kerana tertarik dengan perjuangan parti berkenaan dan meletakkan jawatannya sebagai Menteri Perusahaan Perladangan dan Komoditi. – Bernama


Kes saman 1MDB terhadap Najib, 7 individu lain digantung

KUALA LUMPUR, 9 Rejab 1443H, Jumaat – Prosiding kes saman sivil US$8 bilion oleh 1Malaysia Development Berhad (1MDB) dan empat anak syarikatnya terhadap Datuk Seri Najib Tun Razak dan tujuh individu lain digantung sementara sehingga perbicaraan kes jenayah bekas perdana menteri itu berkaitan 1MDB diputuskan oleh Mahkamah Tinggi di sini.

Peguam, Tan Sri Muhammad Shafee Abdullah, yang mewakili Najib, ketika ditemui pemberita berkata, ini kerana pihak-pihak terlibat telah mencapai persetujuan untuk menggantung prosiding kes saman sivil tersebut.

“Oleh itu, permohonan Datuk Seri Najib untuk menggantung prosiding kes saman sivil itu ditarik balik,” kata peguam itu selepas prosiding dalam kamar Pesuruhjaya Kehakiman Mahkamah Tinggi Atan Mustaffa Yussof Ahmad.

Perkara itu disahkan peguam Datuk DP Naban yang mewakili 1MDB dan anak syarikatnya, 1MDB Energy Holdings Limited, 1MDB Energy Limited, 1MDB Energy (Langat) Limited dan Global Diversified Investment Company Limited, yang sebelum ini dikenali sebagai 1MDB Global Investments Limited selaku plaintif.

Hari ini sepatutnya ditetapkan untuk mendengar permohonan Najib untuk menggantung prosiding kes saman tersebut.

Kesemua syarikat itu memfailkan saman pada 7 Mei 2021 dengan menamakan Najib, bekas Pengarah Kewangan 1MDB Terrence Geh Choh Heng, bekas peguam 1MDB Jasmine Loo Ai Swan, bekas Pengarah Eksekutif 1MDB Casey Tang Keng Chee, bekas Ketua Pengarah Pelaburan Vincent Beng Huat Koh,  bekas Ketua Pegawai Operasi Radhi Mohamad, bekas Pengarah Pelaburan Kelvin Tan Kay Jim dan bekas Ketua Pegawai Eksekutif SRC International Sdn Bhd Nik Faisal Ariff Kamil sebagai defendan.

Saman itu antara 22 saman sivil yang difailkan untuk menuntut lebih US$23 bilion bagi pihak 1MDB dan bekas anak syarikatnya, SRC International Sdn Bhd terhadap beberapa individu yang didakwa terbabit dalam skandal kewangan itu.

Menerusi writ saman itu, kesemua plaintif antara lain mendakwa defendan melakukan pecah amanah, melanggar kewajipan staturori, menyalahgunakan kuasa, berkonspirasi serta menyeleweng dana 1MDB.

Najib, 68, yang juga Ahli Parlimen Pekan, kini sedang dibicarakan atas empat pertuduhan menggunakan kedudukannya untuk mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Najib juga sedang dibicarakan bersama-sama bekas Ketua Pegawai Eksekutif 1MDB Arul Kanda Kandasamy atas dakwaan meminda laporan audit akhir 1MDB.-  Bernama


Kaji selidik mansuh hukuman mati bersifat berat sebelah: Peguam

KUALA LUMPUR, 29 Zulkaedah 1443H, Rabu – Kaji selidik yang dilakukan kerajaan untuk mendapatkan maklum balas dan pandangan berhubung pemansuhan hukuman mati mandatori dilihat bersifat berat sebelah.

Peguam, Lukman Sheriff Alias menyifatkan beberapa soalan yang diberikan dalam kaji selidik Jabatan Penerangan itu tidak wajar dan relevan.

Katanya, soal selidik yang diperoleh daripada ‘group’ liberal itu seolah-olah berselindung dan tiada penerangan jelas mengenai hukuman mandatori.

“Teruk betul soalan-soalan ini. Buruk perangai. Nampak sangat nak berselindung.

“Satu, terangkanlah hukuman mandatori ini terpakai kepada 11 kesalahan sahaja termasuk pembunuhan dan perang ke atas Agong. Susah sangat ke nak beritahu?

“Kenapa tidak tanya sama ada rakyat tahu tak kesalahan-kesalahan ini,” katanya dalam kenyataan di Facebooknya.

Lukman berkata, setelah perkara itu diterangkan, maka sesuailah untuk meminta pandangan orang ramai sama ada hukuman mandatori itu mahu dikekalkan atau tidak.

“Ini tidak. Dalam kaji selidik ini kalau mahu hukuman gantung mandatori ada lebih soalan. Kalau tolak hukuman mati kurang soalan.

“Siapa mahukan hukuman mati mandatori kena beri alasan, kalau tidak tak boleh submit. Kalau tolak tak payah beri alasan. Apa ke benda ‘bias’ sangat ni,” katanya.

Pada masa sama, beliau turut menyelar tempoh empat hari yang ditetapkan untuk menjalankan kaji selidik itu.

“Apa punya kaji selidik kementerian ini? Nanti nak bagi alasan yang menolak berdasarkan ignorance ke? Kepada yang menjawab, sila lihat lampiran bawah untuk contoh jawapan.

“Copy aje sebab soalan sungguh bias. Tak payah pakai brain power. Soalan 1, 2 dan 3 terpulang dan jawab macam mana. Soalan tiga apa tujuannya pun tak tahu,” selarnya.

Pada 10 Jun lalu, Menteri di Jabatan Perdana Menteri (Parlimen dan Undang-undang), Datuk Seri Dr Wan Junaidi Tuanku Jaafar berkata, kerajaan bersetuju memansuhkan hukuman mati mandatori di negara ini dengan hukuman gantian tertakluk kepada budi bicara mahkamah.

Wan Junaidi memaklumkan, keputusan itu dicapai susulan pembentangan Laporan Kajian Hukuman Gantian Terhadap Hukuman Mati Mandatori oleh beliau pada mesyuarat Jemaah Menteri pada 8 Jun lepas.


Rumah Terbuka Malaysia Madani didakwa bermotif politik

BANGI, 4 Syawal 1444H, Selasa – Dewan Ulama PAS Pusat (DUPP) mendakwa langkah Kerajaan Perpaduan yang dipimpin Perdana Menteri, Datuk Seri Anwar Ibrahim mengadakan Rumah Terbuka Aidilfitri Malaysia Madani di negeri-negeri tertentu, hanyalah bermotifkan politik semata-mata menjelang Pilihan Raya Negeri (PRN).

Ketua DUPP, Datuk Ahmad Yahaya menegaskan bahawa langkah mendorong kepada lebih banyak pembaziran yang terpaksa dilaburkan demi memenuhi kerakusan politik Anwar serta kerajaan campuran Pakatan Harapan (PH)-Barisan Nasional (BN).

Beliau berkata, tindakan dan amalan politik PH-BN tidak lagi mencerminkan perjuangan yang didambakan, bahkan satu demi satu prinsip kerajaan sekarang sekadar tinggal ucapan yang manis didengar di halwa telinga.

“Apakah semua pihak akan menerima bulat-bulat bahawa penganjuran jamuan Hari Raya Aidilfitri di negeri PRN semata-mata tiada udang di sebalik batu?

“Rakyat sudah bijak menilai dan membaca kebobrokan tindakan Kerajaan Madani yang semakin tempang pada hari ini,” katanya dalam kenyataan pada Selasa.

Terdahulu, Anwar mempelawa orang ramai untuk bersama-sama memeriahkan penganjuran Rumah Terbuka Aidilfitri Malaysia Madani bersama Perdana Menteri dan jemaah menteri yang dijadualkan berlangsung di enam negeri.

Pada pemerintahan terdahulu, penganjuran Rumah Terbuka Perdana Menteri dan Jemaah Menteri selalunya diadakan pada Hari Raya pertama di Putrajaya.

Bagaimanapun, Anwar kali ini memecah tradisi itu dengan menganjurkannya di enam negeri yang bakal bermula di Kedah pada 29 April, diikuti Pulau Pinang (6 Mei), Negeri Sembilan (7 Mei), Kelantan (12 Mei), Terengganu (13 Mei) dan kemuncaknya di Selangor (14 Mei).

Atas dasar itu, DUPP sekali lagi berpandangan bahawa penganjuran berkenaan hanya bermotifkan politik, memandangkan ia berlangsung di enam negeri yang terbabit pada PRN tidak lama lagi.

“DUPP menegaskan bahawa tidak sepatutnya kesemua tindak tanduk kerajaan hanya bersifat politik. DUPP seringkali mengingatkan agar kerajaan hari ini menjadi sebuah kerajaan kepada semua.

“Hentikan sikap politik kepartian dan sentiasa memastikan profesionalisme dalam menguruskan hal ehwal pentadbiran. Malangnya, kerajaan omongan reformasi Madani hari ini indah khabar dari rupa,” katanya.


Kerajaan teliti kelonggaran bagi individu lengkap divaksinasi

PUTRAJAYA, 9 Zulkaedah 1442H, Ahad  – Kerajaan sedang meneliti kelonggaran dan kebebasan yang akan diberikan kepada individu yang sudah melengkapkan vaksinasi termasuk kebenaran untuk merentas negeri, kata Menteri Penyelaras Program Imunisasi COVID-19 Kebangsaan Khairy Jamaluddin.

Beliau berkata, perkara itu sedang diperhalusi oleh jawatankuasa teknikal terdiri daripada pakar-pakar kesihatan dan sains yang ditubuhkan di bawah Jawatankuasa Khas Jaminan Akses Vaksin (JKJAV), sebelum dibentangkan kepada Majlis Keselamatan Negara untuk diumumkan dalam masa terdekat.

“Ia akan melihat aspek klinikal selain mengambil kira data-data dari negara lain. Apakah kebebasan yang akan dibenarkan kepada mereka yang sudah lengkap divaksinasi dan pada tahap peratusan ambang manakah kita dapat memberi kebebasan kepada mereka yang sudah menerima vaksin.

“Sebagai contoh di Amerika Syarikat, Centers For Disease Control (and Prevention) telah keluarkan garis panduan bagi mereka yang sudah lengkap vaksinasi. Contohnya, sekiranya ada beberapa orang yang telah lengkap vaksinasi yang ingin berjumpa di dalam satu bilik, mereka boleh buka pelitup muka mereka,” katanya.

Beliau berkata demikian pada sidang media bersama Menteri Kewangan Tengku Datuk Seri Zafrul Abdul Aziz mengenai Pelan Pemulihan Negara – Vaksinasi Kunci Kepada Pemulihan Ekonomi, di sini hari ini.

Khairy yang juga Menteri Sains, Teknologi dan Inovasi, berkata individu yang sudah melengkapkan dos vaksin COVID-19 juga akan dikenal pasti menerusi aplikasi MySejahtera, yang berperanan sebagai pasport vaksin kepada individu terbabit.

“Apabila profil MySejahtera anda berwarna kuning, bermakna vaksinasi anda sudah lengkap dan kita akan guna QR Code tersebut apabila jawatankuasa teknikal mengesyorkan kebebasan kepada mereka yang sudah lengkap vaksinasi  diberikan kebenaran melakukan perkara-perkara yang sebelum ini tidak dapat dilaksanakan,” katanya.

Beliau berkata, kerajaan juga sedang berunding dengan negara-negara lain untuk mendapatkan pengiktirafan bersama mengenai pasport vaksinasi itu, dan setakat ini Singapura sudah hampir memuktamadkan rundingan tersebut dengan Malaysia.

Beliau bagaimanapun mengulangi ingatan, supaya rakyat terus mematuhi prosedur operasi standard (SOP) yang telah ditetapkan walaupun mereka sudah divaksinasi dan mendapat kebebasan.

“Buat masa ini, vaksinasi bukan pengganti SOP, terutamanya di sektor-sektor yang beroperasi sewaktu Perintah Kawalan Pergerakan (PKP). Walaupun vaksinasi ini sangat penting untuk kita memulihkan negara tetapi dari sudut SOP kita yang sedia ada seperti penjarakan fizikal, pemakaian pelitup muka dan lain-lain mesti terus ditegaskan dan dikuat kuasa,” katanya.

Mengulas sama ada pandemik COVID-19 akan menjadi endemik berterusan yang memerlukan kepada suntikan penggalak untuk tahun-tahun akan datang, beliau berkata, perkara itu masih dalam perhatian berikutan terdapat isu yang tidak diketahui membabitkan perkembangan Varian Yang Membimbangkan (VOC), sama ada ia lebih mengganas dari segi jangkitan, kemasukan ke hospital serta kadar kematian.

Katanya, setakat 4 Jun lepas, pihaknya telah melaksanakan 1,076 penjujukan genom untuk mengenal pasti varian yang ada di Malaysia, dan dalam tempoh itu, sebanyak 104 kes varian beta (B.1.351) dan sembilan kes varian delta (B.1.617.2) telah dikesan di negara ini.

“Kita akan melaksanakan 3,000 penjujukan genom dalam tempoh tiga bulan lagi untuk kita meningkatkan ‘genomic surveillance’ supaya kita dapat melihat dengan jelas varian mana yang ada di Malaysia.

“Berapa lama keberkesanan vaksin bertahan. Justeru, kita akan terus melakukan ujian serologi  bagi memastikan antibodi peneutral masih ada dalam tubuh individu yang divaksinasi berbulan lepas. Sekiranya kita dapati ada pengurangan dari segi antibodi peneutral, kita mungkin akan putuskan untuk beri suntikan penggalak kepada mereka,” katanya.

Sementara itu, menjawab soalan mengenai individu yang sudah mendapatkan suntikan vaksin namun masih lagi menerima tarikh janji temu, Khairy berkata, perkara itu berlaku disebabkan nama individu terbabit telah disenaraikan dalam ‘manual listing’ dan tidak didaftarkan sebagai orang yang sudah menerima vaksin dalam aplikasi MySejahtera.

Justeru, beliau mengingatkan semua pusat pemberian vaksin (PPV) supaya memastikan maklumat mereka yang sudah divaksinasi dikemas kini dalam aplikasi itu.

Mengulas itu janji temu suntikan di saat akhir pula, Khairy berkata, ini disebabkan nama individu terbabit diletakkan dalam senarai menunggu dan dipanggil apabila ada individu yang tidak hadir pada tarikh yang berkenaan.

“Walaupun diberi notis yang singkat, saya harap mereka yang berada dalam senarai menunggu ini dapat hadir untuk mendapatkan vaksin,” katanya. -Bernama


PKR Port Dickson mahu Anwar pertahan kerusi Parlimen

SEREMBAN, 9 Safar 1444H, Selasa – PKR Port Dickson mahu Datuk Seri Anwar Ibrahim mempertahankan kerusi Parlimen itu pada Pilihan Raya Umum ke-15 (PRU15), kata Datuk Seri Aminuddin Harun.

Aminuddin yang merupakan Menteri Besar dan Ketua PKR Port Dickson berkata, pengundi di kawasan ini mahu Anwar mewakili mereka semula.

Katanya, jika Anwar bersetuju untuk mempertahankan kerusinya, ini juga memberi rangsangan kepada Pakatan Harapan (PH) negeri kerana mereka akan menyaksikan pemimpin itu bertanding di Negeri Sembilan.

Anwar memenangi kerusi itu dalam pilihan raya kecil (PRK) melibatkan tujuh penjuru yang diadakan pada 13 Oktober 2018 dengan majoriti 23,560.

Tahun lalu, Anwar menyatakan beliau berasa ‘selesa’ di Port Dickson dan bersedia untuk mempertahankan kerusi Parlimen itu.

Bagaimanapun, katanya, kepimpinan parti akan memberi kata putus mengenai perkara ini.

Semalam, Anwar berkata, beliau belum membuat keputusan sama ada akan mempertahankan kerusi itu kerana telah ditawarkan kerusi lain oleh penyokongnya.

Antaranya adalah kerusi Parlimen Tambun di Perak yang ketika ini disandang oleh Timbalan Presiden Bersatu, Datuk Seri Ahmad Faizal Azumu.

Sementara itu, Aminuddin yang memasuki penggal ketiga sebagai Ahli Dewan Undangan Negeri (ADUN) Sikamat, berkata, beliau bersedia untuk bertanding di kerusi Port Dickson jika diarahkan partinya.

“Kalau itu yang parti mahukan, jadilah,” katanya.

PH kini menguasai 20 daripada 36 kerusi DUN. Daripada jumlah tersebut, 11 dipegang oleh DAP, PKR (enam) dan Amanah (tiga).


Kerana politik jaga kuasa, nasib bangsa dan agama tak berubah

BANGI, 11 Muharram 1442H, Ahad – Kemenangan calon Barisan Nasional (BN) dalam Pilihan Raya Kecil (PRK) DUN Slim semalam, hanyalah mukadimah drama politik dimainkan oleh politikus yang sudah usang dan gersang dalam konteks perjuangan bangsa dan agama.

Presiden gerakan Islam, Ikatan Muslimin Malaysia (ISMA), Haji Aminuddin Yahaya berkata, sekiranya betul mereka pejuang agama dan bangsa, mereka dicabar untuk ke Raub dan pertahankan tanah kerajaan serta mengembalikan Tanah Rizab Melayu.

Katanya, mereka juga perlu membela nasib Allahyarham Muhammad Adib Mohd Kassim, berjuang menghapuskan sekolah vernakular dan sebagainya seperti mana ketika mereka menjadi pembangkang dulu.

“Jika tidak, kemenangan di Slim hanyalah satu mukadimah kepada drama kerakusan kuasa yang akan terus bermaharajalela melalui seruan-seruan retorik membela agama dan bangsa sahaja.

“Lagi satu, jika benar kemenangan di DUN Slim – di bawah Parlimen Tanjung Malim – ini menunjukkan sokongan kaum bukan Melayu terhadap kerajaan, pastinya tiada masalah untuk parti-parti politik Melayu meletakkan calon di kerusi Parlimen Tanjung Malim.

“…yang kononnya menjadi kerusi tradisi MCA di mana majoriti pengundinya adalah orang Melayu,” katanya dalam satu kenyataan hari ini.

Haji Aminuddin menjelaskan bahawa saranan itu diusulkan susulan seringkali mendengar alasan ‘kerusi tidak cukup untuk perjuangkan agenda Melayu dan Islam di Parlimen’.

“Apakah kerusi ini akan hanya menjadi kuota ‘safe seat’ bagi MCA untuk ke Parlimen? Kita tunggu dan lihat sahajalah gelagat mereka ini,” katanya.

Pada perkembangan sama, Haji Aminuddin berkata, kemenangan BN semalam – majoriti 10,945 undi – tiada apa yang nak disorakkan sangat bahkan hanya kemenangan politik untuk menjaga kuasa.

“Selain daripada itu saya tak nampak ianya akan merubah sikap BN kepada semakin membela nasib bangsa dan agama negara. Mungkin ada yang marah dengan saya tapi saya tidak kisah kerana saya sudah melihat begitu banyak keadaan nasib bangsa dan agama tak berubah-ubah, tidak kira siapapun yang memerintah.

“Ya, satu aspek kita merasa lega kerana kini negara diperintah oleh ‘kerajaan Melayu’ tetapi apakah itu akan diterjemahkan dalam realiti membangunkan dan membela orang Melayu? Saya agak sangsi.

“Lihat sahaja kes Adib, kes judi haram, kes pencerobohan tanah haram, kes penghapusan tanah melayu, kes sekolah vernakular, kempen BMF, kes tulisan Jawi, kes UEC, kes arak dan banyak lagi yang merupakan antara sebahagian kes yang melihatkan gelagat parti-parti Melayu dalam kerajaan,” katanya.

Haji Aminuddin berkata, beliau tidak nampak kelibat parti ‘Melayu’ dan ‘Islam’ bangun membela sebagaimana mereka bangkit ketika menjadi pembangkang dahulu.

“Ketika menjadi pembangkang memang kita nampak keberanian mereka tetapi rupa-rupanya bila sudah memerintah jangankan taring dan belang hilang, bayang pun sudah tidak nampak.

“Saya tidak tahu mengapa, dan ini sangat mengecewakan,” katanya kesal.